David (Des) van Rooyen is op 10 Desember 2015 as Suid-Afrika se minister van finansies beëdig. Hy volg die vorige minister van finansies, Nhlanhla Nene op, nadat Nene summier van sy pos onthef is. Die markte het nie positief op sy aanstelling gereageer nie en die Suid-Afrikaanse Rand het deur die vlak van R15 per dollar en R16 per euro gebreek. Sy aanstelling is drie dae later herroep, waarna hy deur Pravin Gordhan, 'n vorige minister van finansies, opgevolg is. Hy is verskuif na Gordhan se vorige pos as minister van samewerkende regering en tradisionele aangeleenthede. Nadat Cyril Ramaphosa in Februarie 2018 Jacob Zuma as president van Suid-Afrika opgevolg het, is David van Rooyen nie vir die nuwe kabinet benoem nie. Van Rooyen was in die tagtigerjare 'n lid van Umkhonto we Sizwe. Sedertdien was hy 'n uitvoerende burgemeester van die Merafong City Plaaslike Munisipaliteit en 'n gewese Noordwes-voorsitter van die Suid-Afrikaanse Vereniging vir Plaaslike Regering. Tydens sy ampstermyn as burgemeester was daar sterk teenkanting teen die inlywing van die munisipaliteit by Noordwes. As gevolg hiervan is sy huis in 2006 deur woedende inwoners afgebrand.


Die Boerevrou was die eerste Afrikaanse vrouetydskrif en het in Pretoria onder redakteurskap van Mabel Malherbe verskyn van Maart 1919 tot Desember 1931, toe dit gestaak moes word weens geldelike probleme, wat vererger is deur die Groot Depressie. Hoewel die sirkulasie blykbaar nie meer as duisend was nie, het dit ’n groot invloed gehad op veral Afrikaanse vroue in die destydse Transvaal. Mabel Malherbe (1879–1964) het vroeg reeds 'n groot liefde vir die joernalistiek geopenbaar. In 1945 het sy vir ’n artikel in Huisgenoot aan Anna Neethling-Pohl vertel hoe dit gebeur het dat sy Die Boerevrou begin het. Sy en haar man het op ’n dag ’n tentoonstelling besoek en is daar oorgehaal om op die Farmer’s Weekly in te teken. Toe sy tuiskom, kry sy die beskeie vroueblaadjie, The Homestead, daarin. Dadelik het sy gevoel dat haar eie volk se vroue so 'n publikasie broodnodig het. So kom sy daartoe om Die Boerevrou te stig, onder aanmoediging van haar oom Eugène Marais. Sy het in die hoofbestuur van die Nasionale Vroueparty gebly, maar bedank die sekretariële werk om al haar aandag aan Die Boerevrou te wy.


Die Jura is ’n geologiese periode van die Mesosoïese Era en strek van die einde van die Trias sowat 201,3 miljoen jaar gelede tot die begin van die Kryt sowat 145 miljoen jaar gelede. Die Jura is ook ’n chronostratigrafiese sisteem van die Mesosoïese erateem. Die Jura is die middelste periode van die Mesosoïkum, ook bekend as die era van die reptiele. Die periode het begin kort ná die Trias-Jura-uitwissing. Nog twee groot uitwissings het voorgekom in die Jura, maar nie een word gereken onder die "Groot Vyf"-massauitwissings nie. Die Jura is genoem na die Jura-gebergte in die Europese Alpe, waar kalksteen-strata uit die periode die eerste keer ontdek is. Teen die begin van die Jura het die superkontinent Pangaea uitmekaar begin dryf en twee landmassas, Laurasië in die noorde en Gondwana in die suide gevorm. Dit het die kuslyn verleng en die kontinentale klimaat verander van droog tot vogtig, en baie van die woestyne van die Trias is vervang deur reënwoude. Op die land het die dierelewe verander van die Trias se oorheersende Dinosauromorpha en Crocodylomorpha tot een wat slegs deur dinosourusse oorheers is.


Die Danie Craven-stadion is 'n veeldoelige sportstadion op Coetzenburg in Stellenbosch, Suid-Afrika. Dit is deel van die Universiteit Stellenbosch se sportfasiliteite. Die stadion is vernoem na rugbylegende en Springbokskrumskakel Danie Craven. Die stadion kan 16 000 toeskouers huisves en is in 1979 gebou. Dit is langs die Coetzenburg-stadion geleë. Die Danie Craven-stadion word tans hoofsaaklik vir rugbywedstryde gebruik. Tydens die Rugbywêreldbeker 1995 was dit gasheer vir die wedstryd tussen Australië en Roemenië. Die stadion was ook die gasheer vir die Touch Voetbalwêreldbeker 2007 toe Australië aanspraak gemaak het op die titel as wêreldkampioene vir nog 4 jaar. Oor die geskiedenis van die FNB Varsitybeker, 'n plaaslike universiteiterugbytoernooi, is vele wedstryde by die stadion gespeel. In die drie jaar van 2008–2010 is die eindstryde ook by die stadion beslis. In 2008 is die eindstryd tussen Maties (Universiteit van Stellenbosch) en die Ikey Tigers (Universiteit van Kaapstad) gespeel en in 2009 tussen Maties en die Pukke (Noordwes-Universiteit). In 2010 is die eindstryd weer tussen die Maties en die Ikey Tigers beslis. Die Maties het al drie toernooie gewen. Die Bolandkrieketspan speel ook van sy wedstryde by die stadion.


’n Meteoroïde of meteoroïed is 'n klein stofdeeltjie, klip of stukkie ys wat deur die ruimte beweeg. Die sigbare pad van 'n meteoroïde wat ’n planeet se atmosfeer binnedring, word 'n meteoor genoem, of 'n verskietende ster in die volksmond. Wanneer 'n meteoroïde die aarde tref, word dit 'n meteoriet genoem. Wanneer daar baie meteore te sien is, vorm hulle 'n meteoorreën. Die woorde is afgelei van die Griekse woord meteōros ("hoog in die lug"). Sowat 15 000 ton meteoroïdes, ruimtestof en verskeie soorte afval dring die Aarde se atmosfeer jaarliks binne. Sedert 2011 definieer die Internasioanle Astronomiese Unie (IAU) ’n meteoroïde amptelik as "’n soliede voorwerp wat in die interplanetêre ruimte beweeg, aansienlik kleiner as ’n asteroïde en aansienlik groter as ’n atoom". Soms word spesifieke groottes aangegee, soos ’n deursnee van tussen 100 µm en 10 m of tussen 10 µm en 1 m. Die Minor Planet Center gebruik nie die term "meteoroïde" nie. Die samestelling van meteoroïdes kan vasgestel word deur middel van hul baan en die ligspektrum van die daaropvolgende meteoor.


Doebai (Arabies: دبي Dubayy) is een van die sewe outonome emirate van die Verenigde Arabiese Emirate (VAE) wat op die Arabiese Skiereiland aan die Persiese Golf geleë is. Doebai het 'n oppervlakte van 3 885 km² en is intussen met 2,2 miljoen inwoners die bevolkingrykste emiraat in die federasie nog voor Aboe Dhabi. Die oorgrote meerderheid van die bevolking (sowat 85 persent) is in die gelyknamige hoofstad saamgetrek wat die ekonomiese, kulturele, sosiale en politieke lewe van Doebai oorheers. Die emiraat, wat grotendeels uit woestyne bestaan, strek vanuit die hoofstad aan die Persiese Golf tot in die binneland en word deur Aboe Dhabi in die suidweste en Sjardja (meestal Sharjah gespel) in die noordooste begrens. Die oase Hatta, wat op 'n hoogte van sowat 330 meter bo seevlak in die Hadjar-bergreeks geleë is, vorm 'n eksklawe naby die grens met Oman. Sedert 4 Januarie 2006 is die emir van Doebai sjeik Moehammad bin Rasjid Al Maktoem, hy dien ook as visepresident en premier van die VAE. Doebai het 'n droë subtropiese klimaat met 'n oorvloed sonskyn dwarsdeur die jaar.


Pornhub, 'n lid van die Pornhub NETWORK-veldtog, is 'n pornografiese videodeelwebwerf en die grootste pornografiese webwerf op die internet. Pornhub is in 2007 van stapel gestuur en is gebaseer in Montreal, Quebec (Kanada). Die webwerf is gratis en gebruikers het toegang tot beide professionele- sowel as amateurpornografie; inkomste word deur middel van die verhuur van advertensieruimte op die webwerf verdien. Pornhub besit benewens hul hoofburo in Kanada ook kantore en bedieners in San Francisco, Kalifornië (VSA), Houston, Texas (VSA), New Orleans, Louisiana (VSA), en Londen, Engeland (VK). In Maart 2010 is Pornhub deur Mindgeek gekoop, wat ook etlike ander pornografiese webwerwe bedryf. Sowat 68% van besoekers aan Pornhub is mans. Die webwerf ontvang die meeste besoekers op Sondae om 23:00. Ebbehoutpornografie, dit wil sê pornografie waarin swart mense voorkom, is die gewildste kategorie van pornografie onder die meerderheid gebruikers van Afrika, terwyl lesbiese pornografie die gewildste kategorie onder gebruikers in Noord- en Suid-Amerika is. "Talk Talk fails to block Pornhub" (in Engels). The Inquirer.


Kersierooi is 'n kleur, 'n pers skakering van rooi. Volgens verskeie kleurskemas word kersierooi as volg voorgestel: Lys van kleure


Die brief aan die Filippense is die 11de boek in die Nuwe Testament van die Bybel. Hierdie brief is uit die gevangenis geskryf aan die eerste gemeente wat Paulus op Europese bodem gestig het. Hy deel iets mee van die omstandighede waarin hy hom bevind en bedank die gemeente vir tasbare hulpverlening wat hy van hulle ontvang het. Hy is besorg oor die eenheid en welsyn van die gemeente wat bedrieg word deur die optrede van dwaalleraars. Die nuwe lewe in Christus word deur God geskenk aan dié wat glo. Hierdie lewe oortref alle ander dinge en bring vrede en blydskap ongeag die omstandighede van die gelowige. Daarom kan die apostel uit die gevangenis hierdie brief skryf met die tema: Wees altyd bly in die Here. Die Bybel: Nuwe vertaling (Bybelgenootskap van Suid-Afrika) Wikiwoordeboek het 'n inskrywing vir Filippense.


Play media Die kleindobbertjie (Tachybaptus ruficollis) is 'n algemene standvoël en een van die kleinste watervoëls in Suider-Afrika. Dit kom ook in ander dele van Afrika voor, asook Europa en dele van die Midde- en Verre-Ooste. Die kleindobbertjie is 'n klein, vaal, grysbruin voël met donker kringe om sy oë, alhoewel dit 'n helder kastaiingbruin aan die kante van die kop vertoon tydens die broeityd. Die tweede helfte van die wetenskaplike naam, ruficollis, verwys hierna: rufus beteken "rooierig" in Latyn en collus beteken "nek". 'n Ligte kol kan waargeneem word aan die basis van die snawel. Kleindobbertjies het 'n baie vinnige vlerkslag tydens vlug en vertoon dan 'n wit vlerkstreep en 'n helderwit pens. Die voël geniet 'n wye verspreiding in Suider-Afrika en kan enkel of in groepies in varswatergebiede (groot riviere uitgesluit) met jong plante waargeneem word. Waar nodig sal hulle snags tussen waterliggame migreer, maar bedags bly hulle op die wateroppervlak. Die kleindobbertjie uiter 'n laggende gekwetter. Hy duik dikwels onderwater en steek dikwels slegs sy kop bo die water uit om gevaar te bespeur.


Swartnekdobbertjie (Podiceps nigricollis) is 'n redelike maar algemene gelokaliseerde standvoël en nomade wat leef by mere, panne, en beskutte baaie. In Engels staan die voël bekend as die Black-necked Grebe of Eared Grebe Die voël is 28 tot 33 cm lank en weeg 300 gram. Dit is effens groter as die kleindobbertjie. Die nek is ook langer en meer slank, die kop hoekiger en snawel langer as die van die kleindobbertjie. Die oë is helderrooi. Broeiende volwasse voël het 'n goue oorklossie, sy kop en keel is swart en die sye is kastaiingsbruin. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-926-7


Die Internet-rolprentdatabasis (of kortweg IMDb) is 'n aanlyn databasis met rolprente, televisiereekse, akteurs en rekenaarspeletjies. IMDb behoort sedert 1998 aan Amazon.com. Die IMDb webwerf bied uitgebreide inligting oor rolprente, soos die akteurs, skrywers en regisseurs. Persone wat die webwerf besoek kan resensies en beoordelings by rolprente voeg. IMDb bied talle soek-opsies. Dit is byvoorbeeld moontlik om twee akteurs se name in te sleutel te sien aan watter rolprente hulle saam gewerk het. Die webwerf bied ook 'n top-250 van hoogs gewaardeerde, en 'n top-100 van slegste rolprente soos deur hulle besoekers beoordeel. Die webwerf bied verder ook 'n boodskapbord (bulletinbord) waar rolprente en akteurs bespreek kan word. Sedert 2003 het IMDb ook 'n aparte betaalde afdeling, genaamd IMDbPro. Hierdie webwerf bied die volledige inhoud van IMDb, met addisionele inligting, soos akteurs se persoonlike kontakbesonderhede, kalenders en meer nuus uit die vermaaklikheidsbedryf. IMDb het in 1990 vanuit die internet nuusgroep rec.arts.movies ontstaan, waar internetgebruikers aanvanklik inligting oor hulle gunsteling rolprente uitgeruil het. Die webwerf is sedertdien uitgebrei tot 'n volledige argief wat meer as 1 000 000 titels beskryf.


Die Capitol (of Kapitool) is die gebou in die Amerikaanse hoofstad Washington, D.C. waar die Amerikaanse Kongres vergader. Dit is ook as die Kongresgebou bekend en is die setel van die land se wetgewende gesag. Die Amerikaanse Kongres, wat hier byeenkom, bestaan uit die Amerikaanse Senaat (verteenwoordig deur twee senatore uit elke deelstaat) sowel as die Amerikaanse Huis van Verteenwoordigers (proporsionele verteenwoordiging volgens grootte van die deelstaat). Die Capitol word deur die National Mall van die Withuis geskei, om simbolies die skeiding met die uitvoerende mag (die president) aan te dui. Die Capitol is 'n verwysing na die staatsmag van klassieke Rome, waar die Capitol die belangrikste van die sewe heuwels was, waarop die tempel van Juno gestaan het en daar oor die Romeinse munt gewaak het. Bouwerk aan die Capitol het op 18 September 1793 begin. George Washington (geklee as 'n vrymesselaar) het die hoeksteen tydens 'n seremonie gelê. Die gebou is sterk deur Romeinse argitektuur en masoniese simboliek beïnvloed. Slawe is vir die aanvanklike bouwerk ingespan. Die Senaatsgedeelte is in 1800 afgelewer, terwyl die gedeelte vir die Huis van Verteenwoordigers eers in 1811 gereed was.


Die jaar 1502 was 'n gewone jaar wat volgens die Gregoriaanse kalender op 'n Woensdag begin het. Dit was die 2de jaar van die 16de eeu n.C. Soos ander gewone jare het die jaar 12 maande, 52 weke en 365 dae gehad. 1 Januarie – Portugese ontdekkersreisers, gelei deur Pedro Álvares Cabral, land by Rio de Janeiro, Brasilië. 24 Januarie – Giuliano della Rovere (later Pous Julius II) word biskop van Vercelli. Mei 21 – Portugese ontdekkersreiser João da Nova ontdek die eiland Sint Helena. 11 Mei – Christophorus Columbus vertrek op sy vierde en laaste reis na Wes-Indië. 18 September – Christophorus Columbus sit voet aan wal by Costa Rica tydens sy vierde, en laaste, ontdekkingsreis. Die eerste slawe uit Afrika word geneem tot die Amerikas, na Hispaniola (hedendaagse Haïti en die Dominikaanse Republiek). 7 Januarie – Pous Gregorius XIII, die 227ste pous van die Rooms-Katolieke Kerk († 1585) Onbekend – Hürrem Sultan, vrou van die Ottomaanse Sultan Süleyman die Manjifieke († 1558) 2 April – Prins Arthur Tudor, ouer broer van Hendrik VIII van Engeland (* 1486)


Muhammad Ali (Louisville, Kentucky, 17 Januarie 1942 – Scottsdale, Arizona, 3 Junie 2016) was 'n Amerikaanse bokser en swaargewigwêreldkampioen. Hy is tot hede die enigste man wat die liniêre swaargewigkampioenskap drie keer (in 1964, 1974 en 1978) gewen het. Ali was ook die wenner van die Olimpiese swaargewig goue medalje. Hy is in 1999 deur Sports Illustrated en die BBC as die "Sportman van die eeu" gekroon. Ali was bekend vir sy vegstyl, wat hy beskryf het as "sweef soos 'n skoenlapper, steek soos 'n by". Ali het 'n naam vir homself gemaak met sy vinnige hande en voete en sy tartende taktiek. Uit 'n totaal van 61 gevegte het Ali 56 gewen, waarvan 37 deur uitklophoue. Ali is as Cassius Marcellus Clay Jr. gebore in Louisville, Kentucky. Hy is na sy vader genoem, wat weer na die 19de eeuse anti-slawerny-aktivis en politikus, Cassius Marcellus Clay, genoem is. Ali het sy naam verander ná hy in 1964 by die Nasie van Islam aangesluit het. In 1975 is hy tot Soenni Islam bekeer en daarna tot Soefi Islam.


Play media Die Eiffeltoring (Frans: Tour Eiffel [la tuʀ ɛˈfɛl] luister (hulp·inligting)) is die bekendste baken van die Franse hoofstad Parys. Die toring, wat van yster gemaak is, is deur die Franse ingenieur Alexandre Gustave Eiffel (1832–1923) beplan en ná 'n boutyd van twee jaar, twee maande en vyf dae op 31 Maart 1889 voltooi en ter geleentheid van die Paryse Wêreldtentoonstelling en die eeufees van die Franse Rewolusie op 15 Mei 1889 ingewy. Oorspronklik is beplan om die toring binne 'n tydperk van twintig jaar ná sy voltooiing weer af te breek. Dit het egter nie net gaandeweg 'n Paryse baken en toeriste-aantreklikheid geword nie, maar ook belangrike ekonomiese en tegniese funksies vervul, onder meer as reusetelegraafpaal. Tans word radio- en digitale terrestriële televisieprogramme vanuit die toring uitgesaai. Die toring is 300,5 meter hoog (met sy antenne 320,8 meter) en dien vandag as uitsigpunt en uitsaaitoring. Daar is hysbakke wat 'n voortreflike uitsig oor die stad bied, en in goeie weersomstandighede kan 'n mens sowat 70 kilometer ver sien.


Die Skotse Nasionale Party (SNP; Engels: Scottish National Party; Skots-Gaelies: Pàrtaidh Nàiseanta na h-Alba; Skots: Scottis Naitional Pairtie) is 'n sosiaal-demokratiese politieke party in Skotland wat die Skotse onafhanklikheid van die Verenigde Koninkryk nastreef. Die SNP is in 1934 gestig en is sedert Winnie Ewing se baanbrekende oorwinning in die Hamilton-byverkiesing in 1967 ononderbroke in die Parlement van die Verenigde Koninkryk verteenwoordig. In die algemene Skotse verkiesing van 2007 het die SNP vir die eerste keer die sterkste politieke party in die Skotse parlement geword en 'n minderheidsregering onder leiding van Alex Salmond as Eerste Minister gevorm. Ná die volgende verkiesing in 2011 kon die SNP danksy 'n groot stemverskuiwing 'n meerderheidsregering vorm – die eerste sedert die heropening van die Skotse Parlement in 1999. Die SNP is tans met 44 van altesaam 59 Skotse setels in die Britse Laerhuis verteenwoordig. Die SNP is daarnaas ook die sterkste politieke groepering in Skotland se plaaslike administrasie en vorm twaalf van altesaam 32 Council Area-regerings in koalisie met ander partye.


Siembamba is 'n Afrikaanse piekniek- en wiegeliedjie waarmee kinders aan die slaap gesus word. Die liedjie is in 2013 as een van die "Grootste Afrikaanse Liedjies van Alle Tye" aangewys. Verskeie kleuterskole, kinderprogramme, boeke, ens. is al na die liedjie vernoem. Die liedjie se woorde word deur sommige as omstrede beskou, omdat dit oppervlakkig ontleed klink of 'n kind vermoor word. Dit het gissings laat ontstaan dat dit moontlik een van Louis Leipoldt se gedigte is wat oor die dood van kinders in die konsentrasiekampe handel. Verskeie verduidelikings is egter hierteen aangebied, onder andere dat die woorde "siem bamba" Xhosa vir "ons vang hom" is. In die konteks verwys dit na 'n slang (of iets wat gevang word, en dus gevaar of onheil versinnebeeld) en dan vermorsel word. Volgens die Etimologiewoordeboek van Afrikaans is die woord waarskynlik ’n samestelling van Portugees: sim, ‘ja’ en bamba, ‘dans, spring, ophang’, of minder waarskynlik Xhosa, ukubamba ‘gryp, vang, vashou’ of Zoeloe, bamba ‘vat, gryp’ of Zoeloe, isibamba, ‘veselgordel’, of dalk bloot ’n klankmatige woord wat ’n wiegbeweging suggereer.


Klas 8E is 'n tipe elektriese lokomotief wat deur die Suid-Afrikaanse Spoorweë gebruik word vir rangeerwerk. Dit is 'n Bo-Bo (Bo-Bo: twee 2-wiel draaistelle met traksiemotors op elke as) ontwerp. Die lokomotief gebruik 3 kV gelykstroom toevoer. Hierdie lokomotief het stoomlokomotiewe vervang soos hulle uit diens onttrek is. Die eerste 100 lokomotiewe is gebou deur Union Carriage & Wagon in Nigel. Hulle het ook al die meganiese onderdele vervaardig. Die elektriese onderdele is verskaf deur Brown Boveri and Company van Switserland en Siemens van Duitsland. Die elektriese motors het 'n aanhoudende maksimum lewering van 686 kW elk. Die kajuit is in die middel van die lokomotief wat ontwerp is om deur een persoon hanteer te word. Daar is twee bestuurdersposisies in die kajuit. Die draaistelle is ontwerp op dié van Klas 6E. Die lokomotief se maksimum veilige snelheid is 75 km/h. Hulle het aanvanklik diens gedoen op die Witwatersrand. Spoornet no. E8062 op Beaconsfield, Kimberley, Noord-Kaap 17 September 2009 Spoornet no. E8001 in die Sentrarand-werkswinkel, Gauteng, 8 Oktober 2009 Spoornet no. E8004, Sentrarand-werkswinkel, 22 September 2009 Spoornet no. E8013 in Capital Park, Pretoria, 1 Oktober 2009 Wikimedia Commons het meer media in die kategorie Klas 8E-lokomotief.


Die Langkam-saagvis (Pristis zijsron) is 'n saagvis wat voorkom in die Indiese-Pasifies area, die Rooisee en aan die ooskus van Afrika. In Engels staan die vis bekend as die Longcomb sawfish. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Coastal Fishes of Southern Africa. Phil & Elaine Heemstra. 2004. ISBN 1-920033-01-7 Simpfendorfer, C. (2013). "Pristis zijsron". IUCN Rooilys van Bedreigde Spesies. Weergawe 2013.1. Internasionale Unie vir die Bewaring van die Natuur. Besoek op 26 Augustus 2013.AS1-onderhoud: ref=harv (link) http://www.fishbase.us/summary/Pristis-zijsron.html


Eros Lughawe of Windhoek Eros-lughawe (IATA-kode: ERS, ICAO: FYWE) is 'n lughawe wat Windhoek, die hoofstad en grootste stad van die Republiek van Namibië, bedien. Dit is in die Khomasstreek geleë, sowat 5 km (3 myl) suid van Windhoek se sentrale sakegebied. Eros is 'n besige middelpunt vir lugvaart en een van die besigste lughawens in die SAOG-streek. Dit verwelkom kommersiële, private, en geskeduleerde verkeer wat wissel van hoëverrigting straalvliegtuie tot Cessna 152-opleidingstuie. Die meeste van die verkeer kom van die algemene huurvlugmark, wat hoofsaaklik die Cessna 210 vliegtuig behels, die mees algemeen gebruikte vliegtuig vir huur- en invliegsafari's in Namibië. Die lughawe hanteer ongeveer 150 tot 200 bewegings per dag (sowat 50 000 per jaar). In 2004 het die lughawe 141 605 passasiers hanteer. Eros dien as 'n alternatiewe landingsplek vir Windhoek se Hosea Kutako Internasionale Lughawe tydens gure weer. Die grootste vliegtuig wat op Eros kan land is die Boeing 737 op 'n herleiding vanaf Hosea Kutako Internasionaal weens sterk dwarswinde en windsleur.


Syzygium is 'n genus van bome wat hoort tot die familie Myrtaceae. Die genus staan bekend as die Waterbessiebome. Hulle is middelgroot tot groot bome. Naeltjie (Syzygium aromaticum) Boswaterbessie (Syzygium gerrardii) Pondowaterbessie (Syzygium pondoense) Waterbessie (Syzygium cordatum) Waterpeer (Syzygium guineense) Watter Boom is dit? Eugene Moll 2013 ISBN 978 1 77007 832 1 Algemene gids tot BOME. Keith, Paul & Meg Coates Palgrave. 2000. ISBN 1-86872-527-8 "Genus: Syzygium R. Br. ex Gaertn". Germplasm Resources Information Network. United States Department of Agriculture. 2009-01-27. Besoek op 2011-01-26. Craven, Lyndley A.; Biffin, E. (April 2010). "An infrageneric classification of Syzygium (Myrtaceae)". Blumea - Biodiversity, Evolution and Biogeography of Plants. 55 (1): 94–99. Besoek op 3 Aug. 2013. Alfabetiese lys van Suid-Afrikaanse bome Hierdie artikel is ’n saadjie. Voel vry om Wikipedia te help deur dit uit te brei.


Gewigstoot is 'n velditem in atletiek wat die stoot (stoot eerder as gooi) van 'n swaar sferiese ysterbal, sover as moontlik, deur 'n atleet behels. Die gewigstoot vir mans is al deel van die moderne Olimpiese spele sedert die herinstelling daarvan in 1896. Vroue se deelname het in 1948 begin. Die gewig wat gestoot word is 7,26 kg vir mans en 4 kg vir vroue swaar. Dit moet vanuit 'n sirkel met 'n deursnee van 2,135 m gestoot word. Die Antieke Grieke het klippe gewerp as 'n sport, maar in hierdie vorm gaan dit eintlik terug op die vroeëre weergawe van gewigstoot in die Skotse Hoogland-spele. "Dictionary of the Scots Language:: SND :: Putt v n1". "IAAF". Geargiveer vanaf die oorspronklike op 11 November 2019. Hierdie artikel is ’n saadjie. Voel vry om Wikipedia te help deur dit uit te brei.


Melissa McCarthy (gebore 26 Augustus 1970) is 'n Amerikaanse aktrise en vervaardiger. Sy is bekend vir haar rolle in die rolprente Bridesmaids (2011), The Heat (2013), Tammy (2014), en Spy (2015). 2007: The Nines 2008: Pretty Ugly People 2011: Bridesmaids 2013: The Heat 2013: Identity Thief 2014: Tammy 2014: St. Vincent 2015: Spy 2016: Ghostbusters: Answer the Call 2016: The Boss 2018: The Happytime Murders 2018: Can You Ever Forgive Me? 2018: Life of the Party 2019: The Kitchen 2019: Superintelligence Just Do It B.O.O.: Bureau of Otherworldly Operations Untitled Stanley Cup Project Cousin Irv from Mars Untitled Tinker Bell Project Margie Clause Untitled Boston Police Project 2000: Gilmore Girls 2007: Samantha Who? 2010: Mike & Molly 2013: Weekend Ticket 2011: Emmy Training Day 2017: Kia Niro: Hero's Journey 2018: Walmart: The Box Melissa McCarthy in die Internet-rolprentdatabasis Melissa McCarthy op Twitter Melissa McCarthy op Instagram


Luzhou (Chinees: 泸州) is 'n stad in die Chinese provinsie Sichuan met 'n bevolking van 4 218 400 in 2011. Die stad is in die suidooste van China aan die Yangtzerivier geleë. Luzhou is tydens die suidelike en noordelike dinasties Jiangyang genoem en is bekend as "wynstad" en vir sy alkoholiese drankies.


Seelewe-uitwissing tydens die Fanerosoïkum % Miljoene jare gelede K–Pg Tr–J P–Tr Laat-D O–S Die Perm-Trias-uitwissing (P–Tr) het sowat 252 miljoen jaar gelede plaasgevind en vorm die grens tussen die geologiese periodes Perm en Trias, sowel as tussen die geologiese eras Paleosoïkum en Mesosoïkum. Dit was die grootste uitwissingsgebeurtenis in die Aarde se geskiedenis, met tot 96% van alle seespesies en 70% van gewerweldes op land wat uitgesterf het. Dit is die enigste bekende massauitwissing van insekte. Sowat 57% van alle biologiese families en 83% van alle genera is uitgewis. Omdat so ’n groot deel van die biodiversiteit verlore gegaan het, het dit langer geduur om te herstel as ná enige ander uitwissing, moontlik tot 10 miljoen jaar. Navorsers meen daar was tussen een en drie uitwissingsfases. Daar is verskeie teorieë oor die rede vir die uitwissing; die eerste fase was waarskynlik weens geleidelike omgewingsveranderings, terwyl die laaste fase veroorsaak kon gewees het deur ’n katastrofiese gebeurtenis. Voorgestelde redes vir laasgenoemde sluit in ’n groot of verskeie meteoorbotsings, verhoogde vulkaanaktiwiteit, groot vure en ontploffings op die Siberiese Trappe, en die skielike vrystelling van hidrometaan uit die seebodem.


Cicely Tyson (19 Desember 1924–28 Januarie 2021) was 'n Amerikaanse aktrise en vervaardiger. Sy is bekend vir haar rolle in die rolprente Sounder (1972), Fried Green Tomatoes (1991), Diary of a Mad Black Woman (2005), en The Help (2011). 1957: Carib Gold 1966: A Man Called Adam 1972: Sounder 1976: The Blue Bird 1976: The River Niger 1978: A Hero Ainot Nothin' But a Sandwich 1981: Bustin' Loose 1991: Fried Green Tomatoes 1995: Flight to Freedom 2005: Diary of a Mad Black Woman 2005: Because of Winn-Dixie 2006: Fat Rose and Squeaky 2011: The Help 2016: Maya Angelou and Still I Rise 2018: The Other Boys of Summer 1963: East Side/West Side 1994: Sweet Justice 1971: Neighbors 1974: The Autobiography of Miss Jane Pittman 1977: Wilma 1981: The Marva Collins Story 1982: Benny's Place 1985: Playing with Fire 1985: The Annual Waldorf Gala Salute to Myrna Loy 1989: Without Borders 1990: Heat Wave 1990: The Kid Who Loved Christmas 1992: Duplicates 1994: Oldest Living Confederate Widow Tells All 1996: The Road to Galveston 1997: The Price of Heaven 1997: Ms. Scrooge 1999: A Lesson Before Dying 2001: Jewel 2009: Relative Stranger 2012: Bebe Winans' America, America 2014: The Trip to Bountiful 2005: The Making of 'Diary' Cicely Tyson in die Internet-rolprentdatabasis


Die Aswandam is 'n dam in die Nylrivier in Aswan, in die suide van Egipte. Dit is een van die grootste damme ter wêreld en word vir besproeiing en die opwek van elektrisiteit gebruik. Sedert die 1960's verwys die naam na die Hoërdam; daar was reeds 'n kleiner dam laer af gebou wat in 1902 voltooi is (die Aswan Laerdam). Die konstruksie van die Aswandam Hoërdam was 'n sleutelprojek van die Egiptiese regering na aanleiding van die Egiptiese Revolusie van 1952. Kwessies soos die vermoë om vloede te beheer, water vir besproeiing te voorsien, en hidroëlektrisiteit op te wek was as belangrik vir Egipte se industrialisering geag. Die Aswandam is tussen 1960 en 1970 gebou en het 'n beduidende impak op die ekonomie en kultuur van Egipte gehad. Voor die dam gebou is, het die Nyl elke jaar gedurende die laatsomer oorstroom, waartydens heelwat reënwater in die vallei van die Oos-Afrikaanse dreineerbekken afgevloei het. Hierdie vloede het natuurlike voedingstowwe en minerale vervoer wat jaarliks die vrugbare grond langs die vloedvlakte en delta verryk het; dit maak die Nylvallei ideaal vir boerdery sedert antieke tye.


Die Rondebosch-meent in Kaapstad is 'n erfenisgebied wat sowel 'n historiese as 'n natuurmonument is. Dit is 'n vry toeganklike gebied met verskeie wandel- en drafpaadjies en is eiendom van die stad. Hierdie park in die ou stedelike gebied van Kaapstad word omring deur die stadsdele Mowbray, Rosebank, Park Estate en Rondebosch. Die bekende strate Klipfontein-, Campground-, Milner- en Parkweg vorm die huidige buitegrense. Rondom die meent is bekende instellings gehuisves, soos die Rooikruis-kinderhospitaal, Vista Nova-skool vir serebraal gestremdes, William Slater-hospitaal, Rustenburg Girls' High School en die Kaapse hoofkantoor van die onderwysersvakbond Naptosa. Argeologiese ondersoek het aangetoon dat Khoikhoi-veeboere reeds die terrein gebruik het. In 1805 het goew. Jan Willem Janssens die troepe van die Bataafse Republiek hier laat saamtrek voor die Slag van Blaauwberg. En na hul oorname van die Kaap het die Britse soldate hier kamp opgeslaan. Vandaar die naam van die straat aan die westekant. Tussen die jare 1854 en 1902 is dit beskikbaar gestel aan die Anglikaanse St. Paulusgemeente om hul beeste daar te laat wei op voorwaarde dat die publiek nogtans toegang tot die terrein sou hê.


Lughawe Londen-Stansted (IATA:STN, ICAO:EGSS) is geleë in westelike Essex, 48 km noordoos van Londen se middestad. In 2013 was Stansted die 4de besigste lughawe (naas Heathrow, Gatwick en Manchester) in die Verenigde Koninkryk. Wikimedia Commons het meer media in die kategorie Lughawe Londen-Stansted. (en) Amptelike webwerf


Noe of Noen ("bodemlose poel") is in die Egiptiese mitologie die vergoddeliking van die oerwaters waaruit die wêreld ontstaan het. Die Antieke Egiptenare het die bodemlose poel van Noe beskou as ’n sfeer waarin die essensie van die lewe vasgevang was. Die wêreld is geskep deurdat ’n heuwel uit dié oerwaters ontstaan het. Noe is die bron van alles wat op aarde bestaan, die goddelike en die aardse. Die eerste god wat ontstaan het, Atoem, het homself geskep en uit hom het alle ander gode en die mense ontstaan. Noe is gewoonlik as manlik uitgebeeld, maar het ook aspekte gehad wat as manlik óf vroulik beskou kon word. Noenet (ook Naoenet gespel) is die vroulike aspek (dit is die naam Noe met ’n vroulike uitgang) en Noen is die manlike aspek (met ’n manlike uitgang). Noe se manlike aspek is dikwels uitgebeeld as ’n padda of ’n man met die kop van ’n padda. Noenet is uitgebeeld as ’n slang of ’n vrou met die kop van ’n slang.


Petrol is 'n vloeibare brandstof wat van ruolie, aardgas of steenkool gemaak word. Dit word veral as brandstof in binnebrandenjins gebruik. Dit bestaan hoofsaaklik uit koolwaterstowwe, het 'n lae viskositeit (dus hoë vloeibaarheid) en 'n redelike lae kookpunt. Petrol en diesel is die algemeenste brandstowwe wat vir motorvervoer gebruik word, en speel dus 'n belangrike rol in die ekonomie. "Gasoline" is 'n Engelse woord wat brandstof vir motorvoertuie aandui. Die Oxford English Dictionary meld dat hierdie term reeds in 1863 gebruik is, toe dit as gasolene gespel is. Die woord is 'n sameflansing van "gas" en die chemiese agtervoegsels "-ol" en "-ine" of "-ene". In die meeste lande in die Britse gemenebes word die produk "petrol", eerder as "gasoline", genoem. Die benaming "petrol" is die eerste keer in omstreeks 1870 gebruik. Die gebruik van die woord gasoline in plaas van "petrol" vind nie byval buite Noord-Amerika nie, gegewe die afkorting van "gasoline" na "gas", omrede verskeie vorme van gasagtige produkte ook oorsee (veral in Europa) as motorbrandstof gebruik word, soos saamgepersde natuurlike gas (CNG), vloeibare natuurlike gas (LNG) en vloeibare petroleum gas (LPG).


'n Anglisisme in Afrikaans is 'n woord, uitdrukking of sinskonstruksie wat uit Engels kom of direk onder invloed van 'n Engelse woord, uitdrukking of sinskonstruksie ontstaan het, wat anders is as normale Afrikaans. Suiwer taalkundig gesproke is 'n anglisisme nie iets wat noodwendig vermy moet word nie, maar weens Afrikaans se taalstryd van die afgelope eeu teen Engelse invloed word anglisismes in Afrikaans gewoonlik omskryf as iets wat suiwer Afrikaans in die gevaar stel of wat uit standaard-Afrikaans geweer moet word. Die hantering van anglisismes in Afrikaans is dikwels subjektief en onwetenskaplik. Boonop is die kwessie van anglisismes vir baie Afrikaanssprekendes 'n emosionele of patriotistiese saak. Soms word barbarismes wat mettertyd algemeen in Afrikaans ingang vind, selfs deur taalkundiges nie as "anglisismes" beskryf nie. Soms word uitdrukkings wat bloot lyk soos Engels, maar nie werklik uit Engels kom of onder invloed van Engels ontstaan het nie, as "anglisismes" gereken. Die feit dat 'n bepaalde gebruik wel anglisisties is, lei soms daartoe dat sprekers uit onkunde ook die korrekte gebruik van dieselfde woord vermy of as 'n anglisisme beskou.


Die Swahili Wikipedia (Wikipedia ya Kiswahili) is die Swahili weergawe van die aanlynensiklopedie Wikipedia. Dit het tans 70 360 artikels, wat dit die 84ste grootste Wikipediaprojek maak. Dit is tans een van slegs twee Wikipedias in die Niger-Kongotale met meer as 1 000 artikels. Die Swahili Wikipedia is tans die derde grootste Afrikawikipedia, naas die Malgassiese Wikipedia en die Afrikaanse Wikipedia. Afrikaanse Wikipedia Joroeba Wikipedia Malgassiese Wikipedia Noord-Sotho Wikipedia Somaliese Wikipedia Suid-Sotho Wikipedia Tsonga Wikipedia Tswana Wikipedia Venda Wikipedia Xhosa Wikipedia Zoeloe Wikipedia The Swahili Wikipedia's grown up day after day Tuisblad van die Swahili Wikipedia Statistiek vir die Swahili Wikipedia deur Erik Zachte Takwimu Wikipedia ya Kiswahili – statistieke vir die Swahili Wikipedia


Die Tuinroete-distriksmunisipaliteit (voorheen Eden-distriksmunisipaliteit) is een van die 5 distriksmunisipaliteite van die Wes-Kaap. Die setel van die munisipaliteit is in George. Die meeste inwoners in die munisipale gebied is Afrikaanssprekend. Die munisipaliteit se kode is DC4. Sentraal Karoo (DC5) in die noorde Sarah Baartman (DC10) in die ooste die Indiese oseaan in die suide Overberg (DC3) in die suidweste Kaapse Wynlande (DC2) in die noordweste Die munisipaliteit bestaan uit die volgende plaaslike munisipaliteite: Die distriksmunisipaliteit is in 2000 gestig deur die Klein Karoo- en Suid-Kaap-distriksrade saam te smelt. Alhoewel Tuinroete se raad nog nie 'n wapen aangeneem het nie, het albei sy voorgangers wapens gevoer. Klein Karoo — Die wapen is in 1991 by die Buro vir Heraldiek geregistreer: In silwer, in die skildhoof swart hoekige tweelingbalke, daaroorheen 'n horing van oorvloed wat vrugte uitstort, alles van natuurlike kleur; die skild oortop met 'n muurkroon met drie uitkomende torings, alles silwer. Die skildhouers was twee volstruise, en die wapenspreuk "Servire populo".


Die Hoërskool Kroonstad (ook bekend as die Blouskool) het in 1994 tot stand gekom nadat die voormalige Hoërskool Kroonstad (Ou Blouskool), die Kroonstad Landbouskool (Lanties), die Hoër Tegniese Skool De Wet Nel (Ampies) asook die Johan Slabbert Spesiale Skool geamalgameer het. Die skool bied kultuuraktiwiteite soos Voortrekkers, koor, dramatiese kunste, CSV, junior landbou, ’n staptoer, redenaars en hip hop aan. Die skool bied ook fasiliteite vir sportsoorte soos rugby, netbal, hokkie, gholf, krieket, atletiek, tennis, swem en jukskei aan. Burger Geldenhuys, André Venter, Faan Rautenbach en Michael Claassens is Springbokke wat bande met die Blouskool het. Die Blouskool het sy ontstaan gehad uit die Kroonstad Skool. Mnr. M.F. Toerien het Mnr. A. Morrison in April 1919 opgevolg as skoolhoof van die skool in Kroonstad. Die skool was op nege plekke deur Kroonstad versprei en het toe 1115 leerlinge gehad en ’n personeel van 53. Mnr. Toerien moes glo elke dag met sy fiets die dorp platry om die klasse te besoek. Mnr. H.C. van Niekerk was die onderhoof.


'n Klinker, ook vokaal genoem, is 'n klank in gesproke taal, soos die Afrikaanse a [ɑː] of ou [oʊ], wat met 'n oop spraakkanaal uitgespreek word sodat daar nêrens bo die glottis lugdruk opgebou word nie. Lug beweeg dus ongehinderd deur die spraakkanaal by die mond uit sonder merkbare ruis- knal- of plofgeluide. Dit staan in teenstelling met konsonante, soos sj [ʃː] waar 'n versperring of sluiting in die spraakkanaal voorkom. Klinkers is normaalweg stemhebbend maar wanneer gefluister word vibreer die stembande nie en word klinkers stemloos uitgespreek. Verskillende klinkers word van mekaar onderskei deur die presiese vorm en volume van die mond- en neusholte. Eersgenoemde word grootliks deur die posisie van die tong en lippe bepaal. Die beperkings van die mondholte en die manier waarop die tong gemanipuleer word beteken dat daar drie ekstreme posisies is wat tot klinkerklanke kan lei. As die tongliggaam vorentoe en tot byna teen die verhemelte gestoot word, word die [i] geproduseer. As die tongliggaam laer geplaas word terwyl die agterkant van die tong na die verhemelte gestoot word, word die [u] klank gevorm.


Sterkfontein is 'n stel kalksteengrotte in die dolomietheuwels naby Krugersdorp, noordwes van Johannesburg, Gauteng (Suid-Afrika) wat veral vir paleontoloë en antropoloë van interessantheid is, aangesien dit die eerste plek is waar bewyse van 'n volwasse Australopithecus africanus gevind is. Die argeologiese plekke Swartkrans en Kromdraai (en die Wondergrot in Kromdraai) is ook in hierdie area geleë. Menslike oorskot is oor die afgelope paar dekades in hierdie streek gevind. In 1999 is Sterkfontein as 'n wêrelderfenisgebied verklaar en die area waarin dit geleë is, is die Wieg van die Mensdom gedoop. Die grotte is in 1896 ontdek deur ene Guigimo Martinaglia. Martinaglia was 'n Italiaanse prospekteerder op soek na goud en kalk en het per abuis 'n opening na die grotte oopgeskiet. Die grot se bodem was met talle lae vlermuisghwano bedek wat in die volgende jare verwyder is. Die skoonmaakproses het egter heelwat skade aan die stalaktiete en ander druipsteenformasies berokken. Met die ingang van die 20ste eeu was dit reeds bekend dat die grotte beenhoudende breksie (splintersteen) bevat het, maar dit sou nog 30 jaar neem voordat doelmatige wetenskaplike uitgrawings begin het.


Randburg is 'n groot stad in die noordweste van Johannesburg, Gauteng, Suid-Afrika geleë. Die oorspronklike dorp is op 1 Julie 1959 geproklameer. Die oppervlakte van die dorp was 32 km2 en het bestaan uit 26 voorstede. In 1962 is volle munisipale status toegeken. Terwyl dit eens op 'n tyd 'n aparte munisipaliteit was, is die stad se openbare administrasie tans deel van die Stad Johannesburg Metropolitaanse Munisipaliteit. Omdat Randburg en sy bure, Sandton, Roodepoort en Johannesburg geweldige groei ondervind het, het die provinsiale regering besluit om die munisipaliteite as een metropolitaanse raad saam te voeg. Gedurende die oorgangstydperk van 1996-2000 was Randburg deel van die Noordelike Metropolitaanse Plaaslike Raad. Die tipiese inwoner van Randburg is oor die algemeen meer welgesteld as die res van Johannesburg. Die area was as 'n wit woonbuurt geklassifiseer gedurende die Apartheid-era, maar na Apartheid het die omgewing meer multikulturele inwoners gelok, alhoewel die wit Engels- en Afrikaanssprekende inwoners steeds die meerderheid vorm. Randburg is bekend vir sy oormaat winkelsentrums, insluitende Ferndale on Republic (voorheen bekend as Brightwater Commons), Crestasentrum, Northgate en die Randburg Square (voorheen bekend as die Sanlam Shopping Centre).


Australiëdag is die amptelike nasionale dag van Australië. Dit word jaarliks op 26 Januarie gevier en herdenk die aankoms van die Eerste Vloot te Sydney Cove in 1788. Australiëdag is 'n amptelike openbare vakansiedag in al die deelstate en gebiede van Australië. Die toekenning van die Orde van Australië en die Australiër van die Jaar word gewoonlik op hierdie dag gedoen en gaan ook gepaard met 'n rede deur die Eerste Minister van Australië. Alhoewel die dag eers 'n eeu later as Australiëdag bekend sou staan, is daar vieringe op die 26ste Januarie opgeteken wat tot 1808. Lachlan Macquarie het die eerste amptelike vieringe van die totstandkoming van Nieu-Suid-Wallis gehou in 1818 op hierdie dag. In 2004 het 'n beraamde 7,5 miljoen mense Australiëdag vieringe dwarsoor Australië bygewoon. Daar word ook oral in Australië burgerskap seremonies gehou vir nuwe Australiërs op hierdie dag. (en) "Australia Day – A History". Victoria State Government. Geargiveer vanaf die oorspronklike op 30 Oktober 2009. Besoek op 26 Januarie 2009.


TSV Wulsdorf is 'n sportklub uit Bremerhaven in die deelstaat Hansestad Bremen in Duitsland. Wulsdorf is 'n stadsdeel van Bremerhaven wat voorheen 'n onafhanklike dorp was. Dit is in 1920 by Geestemünde ingelyf, wat in 1924 met Lehe saamgesmelt het om die stad Wesermünde te vorm. Wesermünde is in 1947 herdoop na Bremerhaven. Behalwe sokker, het die klub ook afdelings vir onder meer atletiek, gimnastiek, tafeltennis, vlugbal, basketbal, pluimbal en tennis. Die klub het ook sy eie blaasorkes. Die huidige klub is in April 1939 gestig met die samesmelting van Turnverein Wulsdorf, Gut Heil Wulsdorf, SV Wulsdorf en Verein für Leibesübungen Wulsdorf. Gut Heil Wulsdorf was die oudste van die voorgangers en is in 1861 gestig as 'n gimnastiekklub. Die klub speel tradisioneel in die skaduwee van TuS Bremerhaven 93 en sy opvolgers OSC Bremerhaven en FC Bremerhaven. Amptelike klubwerf Geargiveer 5 Februarie 2007 op Wayback Machine


Eter (Grieks: Αἰθήρ) was in die Griekse mitologie die seun van die heel eerste god, Chaos, die leemte waaruit die heelal ontstaan het. In Hesiodus se Teogonie was hy egter die seun van Erebos en Nyx. Eter is die verpersoonliking van die lug, ruimte en hemel. Hy het verskeie kinders gehad, onder andere Ergia, ’n godin van traagheid en luiheid by Gaia. Nes Tartaros en Erebos het hy wel altare gehad, maar geen tempels of kultus nie. Hierdie artikel is merendeels vertaal vanaf die Engelse Wikipedia-artikel en:Aether (deity) Eter in mitologie Hierdie artikel is ’n saadjie. Voel vry om Wikipedia te help deur dit uit te brei.


Montreal-Wes (Frans: Montréal-Ouest (amptelike naam), Engels: Montreal West) is 'n merendeels Engelssprekende dorp op Montrealeiland in die suidweste van die Kanadese provinsie Quebec met 'n oppervlakte van 1,4 vierkante kilometer en 5 085 inwoners. Montreal-Wes is op 1 Januarie 2002 met sy voorstede Côte Saint-Luc en Hampstead saamgesmelt tot die nuwe stadsbuurt Côte-Saint-Luc-Hampstead-Montréal-Ouest en by Montreal ingelyf, alhoewel 97 persent van die bevolking teen die samesmelting gestem het. In 'n nuwe referendum, wat op 20 Junie 2004 gehou is, het die inwoners hulle ten gunste van die ontbinding van die nuwe stadsbuurt uitgespreek, en Montreal-Wes is op 1 Januarie 2006 as 'n selfstandige dorp herstel. Montreal-Wes, wat in die plaaslike omgangstaal ook as MoWest bekend staan, bestaan hoofsaaklik uit gesinshuise. Die meerderheid van die bevolking van 5 285 (2008) is jong gesinne. Van die inwoners praat 85 persent Engels as eerste taal.


Iwan Moskwitin was in die 17de eeu ’n ontdekkingsreisiger in Siberië. Hy was die eerste Rus wat die Stille Oseaan bereik het. Hy het ook die See van Ochotsk en die Sjantar-eilande ontdek. Hierdie Rusland-verwante artikel is ’n saadjie. U kan help deur dit uit te brei.


Die Paleis van Groothertog Aleksei Aleksandrowitsj is geleë aan die oewer van die Moika-rivier in Sint Petersburg, Rusland. Groothertog Aleksei was die sesde kind van tsaar Aleksander II. Ná ’n besoek aan Amerika en Japan het hy ’n gebou aan die oewer van die Moika-rivier gekoop wat hy deur die argitek Maximilian Messmacher laat herbou het. ’n Ander styl is vir elk van die fasades gekies. In 1910 is ’n deel van die tuin verkoop vir die bou van ’n lekkergoedfabriek. Hoewel die paleis in 1968 as ’n nasionale baken aangewys is, het dit jare lank verwaarloos gebly. Dit word tans gerestoureer en sal in Desember 2008 heropen word as die Huis van Musiek. Hierdie artikel is merendeels vertaal vanaf die Engelse Wikipedia-artikel Beloselsky-Belozersky Palace "Paleis van Groothertog Aleksei Aleksandrowitsj" (PDF). Geargiveer vanaf die oorspronklike (PDF) op 30 Junie 2007. Besoek op 28 November 2009. Paleis van Groothertog Aleksei Aleksandrowitsj Wikimedia Commons het meer media in die kategorie Paleis van Groothertog Aleksei Aleksandrowitsj. Hierdie Rusland-verwante artikel is ’n saadjie. U kan help deur dit uit te brei.


Logh is 'n postrockmusiekgroep wat in 1998 in Lund, Swede onder die naam log tot stand gekom het. Met vier lede en onder die nuwe naam, Logh, is hul eerste LP, Every Time A Bell Rings An Angel Gets His Wings, in 2002 deur Bad Taste Records uitgereik en het dit elemente van indierock en shoegaze met fluisteragtige stem en introspektiewe lirieke gekombineer. Die album is deur twee lateres, The Ragings Sun (2003) en A Sunset Panorama (2005), gevolg, met lo-fi shoegaze-elemente, lig geborstelde snare, subtiele kitaartokkels, en dronende baslyne. Laasgenoemde album is in een enkele dag opgeneem. Tussen die uitgawe van die tweede en derde albums het Kristofer Romstrom (op tromme) die groep verlaat en is hy uiteindelik deur Marco Hildén (tromme), Mattias Jeppsson (kitaar) en Karl Arvidson (sintetiseerder) vervang. In 2007 het die album North verskyn. Die groep se sombere en vreesaanjaende klank op beide Every Time a Bell Rings en The Raging Sun het na die daaropvolgende twee albums, A Sunset Panorama en North, tot iets toenemend meer melodieus en optimisties ontwikkel.


Levitikus (Grieks: το Λευιτικόν βιβλίον, letterlik: "boek van die Leviete"; Hebreeus: ויקרא, Wajikra, letterlik: "en hy het geroep") is die derde boek van die Hebreeuse Bybel en die derde boek van die Pentateug. Die boek se naam dui aan dat die nageslag van Levi, die priesters en Leviete, 'n belangrike funksie het in dié faset van Israel se godsdiens wat in hierdie boek beskryf word. Levitikus handel oor die mens se benadering tot God. Die boek was tussen 1440 en 1400 v.C. geskryf en Moses was die skrywer. Die eerste sin van die boek is: Die Here het vir Moses geroep en uit die tent van ontmoeting vir hom gesê: Praat met die Israeliete en sê vir hulle: Wanneer een van julle vir die Here 'n offer wil aanbied, kan hy dit aanbied uit sy beeste of uit sy kleinvee. Die verskillende soorte van offers 1:1-7:38 Die wyding van die priesters 8:1-10:20 Voorskrifte vir deelname aan die kultus: rein en onrein 11:1-15:33 Die groot versoendag 16:1-34 'n Leefstyl vir die verbondsvolk 17:1-27:34 "Hoofstukke 1-7 beskryf die offerandes wat vereis was van beide, die gewone mens en die priesterdom.


Saginaw is 'n stad in die Amerikaanse deelstaat van Michigan, en het 'n bevolking van 51 508 in 2010. Saginaw is geleë in die ooste van Michigan, aan die oewer van die Saginawrivier. In 2000 het die stad 'n bevolking van 569 891 gehad: 47,02% wit, 43,26% swart of Afro-Amerikaans, 0,49% Amerikaanse inboorlinge, 0,33% Asiaties, 0,02% Pasifiese eilanders, 5,86% van ander rasse en 3,03% van twee of meer rasse. Spaans-Amerikaners of Latyns-Amerikaners van enige ras het 11,75% van die bevolking uitgemaak. Hierdie artikel is ’n saadjie. Voel vry om Wikipedia te help deur dit uit te brei.


Die Muses is nege godinne in die Griekse mitologie wat nege soorte kuns beheer en simboliseer wat aan die Antieke Grieke bekend was. Die term Muse kan ook verwys na: Muse (musiekgroep), ’n Britse rockgroep. Muse (EP), Muse se EP-uitreiking. Muse (Grace Jones-album). Muse (Candy Lo-album). The Muse, a 1999-rolprent. Muse (Mianmar), ’n dorp in Mianmar (Birma).


Die Ivoriaanse nasionale rugbyspan is een van die klein internasionale spanne wat in rugby meeding. Hulle staan ook bekend as Les Éléphants (Frans vir: "die olifante"). Ivoorkus neem jaarliks deel aan die Afrikabeker. Hulle het tot dusver vir een Rugbywêreldbeker kwalifiseer, in 1995 in Suid-Afrika, maar kon nie een van hul drie mededingers (Frankryk, Skotland en Tonga) klop nie en het net die laaste plek in die poelfase bereik. Hul wedstryd teen Tonga is deur ’n ongeluk oorskadu, waarby drie minute ná die afskop die Ivoriaanse vleuel Max Brito deur verskeie ander spelers gekneus is, wat hom van die nek af laat verlam het. Die sport is gewild onder skoolseuns maar die rugbyspelende publiek in Ivoorkus is steeds relatief klein met net 14 klubs en ongeveer 470 geregistreerde senior spelers. Die meeste Ivoriaanse rugbyspelers spel vir ’n span in die Franse Top 14-liga en net sommige vir plaaslike rugbyspanne in Ivoorkus. Rugby in Ivoorkus word deur die Ivoriaanse Rugbyfederasie (Frans: Fédération Ivoirienne de Rugby) geadministreer. Die Ivoriaanse rugbyspan is tans (18 Desember 2019) 42ste op Wêreldrugby se wêreldranglys gelys.


Die nasionale vlag van Antigua en Barbuda is op 27 Februarie 1967 amptelik in gebruik geneem. Die vlag vertoon ’n rooi reghoekige driehoek aan die vlagpaalkant en die wapperkant met drie horisontale bane in (van bo na onder) swart, wit en blou tussen die driehoeke. In die boonste swart baan is ’n opkomende geel son. Die opkomende son stel die aanbreek van ’n nuwe era. Elke kleur het ook ’n verskillende simboliek: die swart stel die inwoners se herkoms (Afrika) voor, die blou stel hoop en die Karibbiese see voor, die rooi stel energie en die dinamiek van die mense voor. Die opeenvolgende geel, blou en wit stel dan ook die son, see en sand voor. Die V-vorm in die vlag is simbolies vir oorwinning. Vlag van die Wes-Indiese Federasie, 3 Januarie 1958 tot 31 Mei 1962 Vlag van die Redondakoninkryk Vlag van Antigua en Barbuda, 1956 tot 1962 Vlag van Antigua en Barbuda, 1962 tot 1967 Vlag van die Goewerneur, 1967 tot 1981 Vlag van the Goewerneur-generaal Vlag van die eggenoot van die Goewerneur-generaal (en) Antigua en Barbuda by Flags of the World.


Hugo Grotius (/ˈɡroʊʃiəs/; 10 April 1583 – 28 Augustus 1645), ook bekend as Huig de Groot (Nederlands: ˈɦœyɣ də ɣroːt) en Hugo de Groot (Nederlands: ˈɦyɣoː də ɣroːt), was 'n Nederlandse humanis, diplomaat, regsgeleerde, teoloog, digter en dramaturg. Hy is as intellektuele wonderkind gebore in Delft, en het aan die Universiteit van Leiden studeer. Hy is in Loevestein Kasteel gevange geneem vir sy betrokkenheid by die Calvinistiese geskille van die Nederlandse Republiek, maar het ontsnap in 'n kis vol boeke wat na Gorinchem vervoer is. Grotius het die meeste van sy groot werke in ballingskap in Frankryk geskryf. Hugo Grotius was 'n belangrike figuur in die studievelde van filosofie, politieke teorie en regte gedurende die sestiende en sewentiende eeu. As sulks het hy 'n reuse invloed uitgeoefen op die Romeins-Hollandse Reg, wat vandag in Suid-Afrika toegepas word. Saam met die vroeëre werke van Francisco de Vitoria en Alberico Gentili het hy die grondslag gelê vir die internasionale reg wat gebaseer is op 'n Protestants-gekleurde natuurreg.


'n Landingeslote land is 'n land sonder direkte seetoegang. Binneseë soos die Kaspiese See en die Aralsee word nie in aanmerking geneem nie. Van die tans 193 lidlande van die Verenigde Nasies is 44, ongeveer 1/4, landingeslote lande, waarvan twee – Liechtenstein en Oesbekistan – net aan ander landingeslote lande grens. Drie lande – Lesotho, San Marino en die Vatikaanstad – word net deur een enkele land omring en is daarmee enklawes. Sewe lande – Andorra, Bhoetan, Liechtenstein, Moldowa, Mongolië, Nepal en eSwatini – is tussen twee lande geleë. Die grootste landingeslote land volgens oppervlakte is Kasakstan en die enigste een wat op twee kontinente – Asië en Europa – geleë is. Die landingeslote land met die hoogste bevolking is Ethiopië. Geen landingeslote land is op 'n eiland geleë nie, sodat almal oor die kontinentale landmassas versprei is. Daar is nie 'n landingeslote land in Noord-Amerika of Oseanië nie. Eilandnasie Enklawe


Voyager 2 is ’n ruimtetuig van 722 kg wat op 20 Augustus 1977 deur Nasa gelanseer is om die buitenste sonnestelsel en eindelik die ruimte tussen die sterre te bestudeer. Ná amper 35 jaar ontvang die tuig steeds roetinebevele en stuur data terug na Nasa se diepruimtenetwerk. Dit is saam met sy sustertuig, Voyager 1, deel van die Voyager-program en is tans op ’n uitgebreide sending om die grense van die sonnestelsel te vind en bestudeer, onder meer die Kuiper-gordel, die heliosfeer en die ruimte tussen die sterre. Die primêre sending het op 31 Desember 1989 geëindig nadat dit die Jupiter-stelsel in 1979 verken het, die Saturnus-stelsel in 1981, die Uranus-stelsel in 1986 en die Neptunus-stelsel in 1989. Dit was die eerste ruimtetuig wat gedetailleerde inligting verskaf het van die buitenste gasplanete. Die idee om ’n "groot toer" van die planete te doen, het in die 1960's ontstaan en Nasa het in die vroeë 1970's aan so ’n program begin werk. Dit het saamgeval met die oplyning van die planete, wat ’n sending na die buitewyke van die sonnestelsel met behulp van ’n nuwe tegniek, swaartekragslinger, moontlik gemaak het.


Die Pantoffelklipmossel (Crepidula porcellana) kom aan die hele kuslyn van Suid-Afrika voor. Dit het 'n traandruppelvorm met 'n gladde skulp wat bruin tot roesbruin van kleur is. Gids tot die Kusgebiede van Suid-Afrika. Jacana Media. 2007. ISBN 978-1-77009-215-0 Hierdie artikel is ’n saadjie. Voel vry om Wikipedia te help deur dit uit te brei.


Die Vryheid Republiek of Nieuwe Republiek was een van die kleiner Boererepublieke in die huidige Suid-Afrika wat deur die Voortrekkers gestig is nadat hulle die Kaapkolonie, wat onder Britse beheer was, verlaat het. Die Nieuwe Republiek het slegs vir 'n kort tydperk tussen 1884 en 1888 bestaan voor dit in die Zuid-Afrikaansche Republiek opgeneem is as die distrik Vryheid. Die Zoeloekoning Cetshwayo het in Februarie 1884 in Eshowe gesterf. Sy seun Dinuzulu wat die aangewese opvolger was kon egter nie die troon bestyg nie as gevolg van aanhoudende binnegevegte tussen die verskillende Zoeloehoofmanne. Dinuzulu beroep hom toe op die Boere net oorkant die grens om hulp met die oogmerk dat grond geruil sou word vir Boerevuurvermoë en ondersteuning in die leierskapstryd. 'n Groep van ongeveer 800 man, wat as die Komitee van Dinuzulu se Vrywilligers bekend sou staan, het gereageer en op 22 Mei 1884 het hulle Dinuzulu by Zalflaager tot Koning van die Zoeloes verklaar. Meeste van die Zoeloehoofmanne het hulle by die besluit berus, maar Isibepu (of Zibebu) het bly voortveg. Die boere help dan ook by die Slag van Etshaneni in Junie 1884 om 'n oorwinning te behaal.


Die Internasionale Sterrekundige Vereniging of Internasionale Astronomiese Unie (IAU) (Frans: Union astronomique internationale of UAI) is ’n groep professionele sterrekundiges met doktorsgrade wat navorsing en opvoeding in sterrekunde doen. Dit word internasionaal beskou as die owerheid wat name aan hemelliggame (sterre, planete, asteroïdes, ens.) gee, asook aan enige strukture op hul oppervlak. Hul hoofdoel is om die sterrekunde in al sy aspekte te bevorder en beskerm deur middel van internasionale samewerking. Die vereniging is lid van die Internasionale Raad vir Wetenskap (ICSU) en het vriendskaplike betrekkinge met organisasies wat amateursterrekundiges as lede insluit. Hul hoofkwartier is op die tweede verdieping van die Institut d'Astrophysique de Paris in die 14de arrondissement van Parys, Frankryk, en die amptelike taal is Frans. Afdelings sluit in die werkgroepe vir die naamgewing van planetêre stelsels, van sterre en van meteoorreëns, asook die Kleinplaneetsentrum. Die IAU is op 28 Julie 1919 in Brussel, België, gestig. Die sewe stigterstate was België, Kanada, Frankryk, Brittanje, Griekeland, Japan en die VSA. Hulle is gou daarna gevolg deur Italië en Mexiko.


Twintig20 (afgekort T20) is 'n vorm van krieket waar twee spanne elk 20 boulbeurte kry om vinnig soveel lopies moontlik te slaan. Dit is 'n relatief nuwe vorm van krieket en 'n wedstryd neem gewoonlik nie langer as drie ure nie. Twintig20 is in 2003 in Engeland bekendgestel. Die doel van die korter formaat is om krieket aantrekliker vir televisiekykers te maak. Sedert 2005 word Twintig20-wedstryde in internasionale verband gespeel (T20I). Sedert 2007 word daar ook in die T20I-wêreldbeker aangebied, sedert 2009 ook vir vroue. Die mees onlangse T20I-wêreldbeker 2021 is in Oman en die Verenigde Arabiese Emirate aangebied en deur Australië gewen. Dit is 'n lys van die huidige Twenty20-binnelandse kompetisies in verskeie van die voorste krieketlande. Wikimedia Commons het meer media in die kategorie Twintig20. (en) "Twenty20 cricket". Encyclopædia Britannica. Besoek op 23 November 2021.


Die Suncorpstadion (ook bekend as Langpark en vroeër bekend as die Suncorp-Metwaystadion) is ’n stadion in Brisbane, Australië, wat vir rugby, rugby league en sokker aangewend word. Die Suncorpstadion sal ook tydens die Olimpiese Somerspele 2032 ingespan word. Sokkerwedstryd tussen Brisbane Roar FC en Newcastle Jets FC in Oktober 2006 Rugbywedstryd tussen Brisbane Broncos en Canterbury Bulldogs Vriendskaplike sokkerwedstryd tussen Australië en Paraguay in 2006 Vriendskaplike sokkerwedstryd tussen Australië en Paraguay in 2006 (en) "The Stadium". Suncorp Stadium. Geargiveer vanaf die oorspronklike op 17 Julie 2018. Besoek op 16 Julie 2016. (en) "Suncorp Stadium". Geargiveer vanaf die oorspronklike op 16 September 2016. Besoek op 16 Julie 2016. (en) Amptelike webwerf


Middel-Europese Tyd (MET) (Engels: CET vir Central European Time) is 'n tydsone wat een uur voor UTC is (UTC+1). Die meeste Europese lande val in hierdie tydsone. In die somer skakel hierdie lande oor na MEST, Middel-Europese Somertyd, UTC+2 (in Engels CEST, Central European Summer Time). Die teoretiese sone van Midde-Europese Tyd loop vanaf 7,5° oosterlengte tot 22,5° oosterlengte. Die lande wat MET gebruik is: Europese lande wat Middel-Europese Tyd gebruik, maar geografies in die Wes-Europese Tydsone lê is:  Andorra  België  Frankryk  Luxemburg  Monaco  Nederland  Spanje In Mei 1940 word Middel-Europese Tyd in Nederland, België, Luxemburg en Frankryk deur die Duitse besetting ingevoer. Na die besetting word die situasie gehandhaaf. Spanje gebruik MET sedert 1946. (en) ISO-standaard 8601: Numeric representation of Dates and Time Geargiveer 5 Desember 2006 op Wayback Machine


Gonorynchiformes is 'n vis-orde wat hoort tot die klas Actinopterygii. Die volgende families is deel van die orde Gonorynchiformes: Chanidae Gonorynchidae Kneriidae Phractolaemidae Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Visordes van Suider-Afrika http://fishbase.org Hierdie artikel is ’n saadjie. Voel vry om Wikipedia te help deur dit uit te brei.


Stokvis (Merluccius capensis) is 'n vis wat voorkom vanaf suidelike Angola, rondom die Suid-Afrikaanse kus tot by KwaZulu-Natal. In Engels staan die vis bekend as Shallow-water hake. Die vis het groot kommersiële waarde. Die vis is bruinerig op die rug en aan die bokant en die onderkant is silwerig wit. Die anale en tweede dorsale vinne is lank. Die vis kan 1.4 m lank en tot 19 kg swaar word. Die stokvis kom voor op die kontinentale bank tot op dieptes van 550 m. Gedurende die dag rus die volwassenes op die bodem en gedurende die nag beweeg hulle hoër op. Hulle eet hoofsaaklik vis en skaaldiere. Die wyfies skiet kuit gedurende Oktober tot Desember. Die onvolwasse vissies bly in skole saam op die oppervlak. Met die korrekte bestuur kan tot 500 000 miljoen ton stokvis per jaar gevang word. Diepwater stokvis Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Coastal Fishes of Southern Africa. Phil & Elaine Heemstra. 2004. ISBN 1-920033-01-7 https://www.fishbase.de/summary/Merluccius-capensis.html


Die Vanderkloofdam (voorheen bekend as die P.K. le Rouxdam) is 130 km stroomaf van die Gariepdam in die Oranjerivier. Bouwerk aan die dam het begin gedurende April 1971 en die dam is in diens gestel in September 1977. Die dam het 'n bakmaat van 3 236 miljoen m3, die lengte van die wal is 765 m, die hoogte van die wal is 108 m (die hoogste in Suid-Afrika) en die oppervlakte van die dam is 13 874 ha wanneer dit vol is. Die damwal is 'n gravitasie-boogtipe ontwerp en die wal bevat 1.1 miljoen  m3 beton. Vier gravitasiesluise aan die linkerkant van die wal verseker dat tot 8 500 m3/s water vrygelaat kan word. Die dam se hidroëlektriese vermoë is 240 MW en laat water vry teen 'n tempo van 400 m3/s wanneer dit in volle werking is. Die dam is deur die Departement van Waterwese gebou. Die dam is ook deel van die Oranjerivierprojek. Die dorpie Vanderkloof het ontstaan uit die kamp wat gebou is vir die mense wat betrokke was by die bou van die dam. Munisipale status is in 1980 aan Vanderkloof toegeken.


Die moeraskat (Felis chaus) is ’n kat wat in Asië voorkom, van Suid-China in die ooste tot die Nyl-vallei in die weste. Dit word op die IUBN-rooilys as veilig aangedui aangesien dit wydverspreid voorkom, veral in Indië. Die getalle neem egter af in veral Egipte, die Kaukasus en Suidwes-, Sentraal- en Suidoos-Asië. Die kat is ietwat groter as die huiskat en wissel van 55 tot 94 cm in lengte, plus ’n relatief kort stert van 20 tot 31 cm, en dit is sowat 36 cm hoog. Mannetjies is effens groter as wyfies en die gewig wissel van 3 tot 12 kg. Afhangende van die subspesie, wissel die kleur van die pels van geel-grys tot rooi-bruin of bruingeel-grys. Dit het swart merke. Die kop is redelik breed en die ore lank. In die winter kom klein klossies hare aan die punte van die ore voor. Anders as by huiskatte, waarvan die kloue agter langer is, is al vier die woestynkat se kloue ewe groot. Dit bring mee dat hulle net so maklik by bome kan af- as opklim.


Lepidosireniformes (Suid-Amerikaanse en Afrika-longvisse) is 'n vis-orde wat hoort tot die klas Sarcopterygii. Spesies van hierdie orde kom net in varswater voor. Die volgende families is deel van die orde Lepidosireniformes: Lepidosirenidae - Suid-Amerikaanse longvisse Protopteridae - Afrika-longvisse Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Visordes van Suider-Afrika http://fishbase.org Hierdie artikel is ’n saadjie. Voel vry om Wikipedia te help deur dit uit te brei.


Kwaito is 'n musiekgenre wat na vore getree het in Johannesburg, Suid-Afrika gedurende die 1990's. Dit is verwant aan house-musiek met die gebruik van Afrikaklanke. Die tempo is stadiger as ander house-genres, kwaito het ook baie keer 'n kwistige melodie, diep bas en koorgedeeltes. Ten spyte van die ooreenkomste met hip-hopmusiek, het kwaito 'n eiesoortige wyse waarop die lirieke gesing, gekletsrym en geskree word. Kwaito is sedert die negentigerjare die gewildste styl van die Suid-Afrikaanse populêre musiek, veral onder die jeug van die townships. Sy wortels is die musiek wat in die jare negentig – in die tyd van Suid-Afrika se eerste demokratiese verkiesing – die trefferslyste oorheers: Inheemse "bubblegum"-diskomusiek, hip-hop, house, rap, reggae en tradisionele mbaqanga, wat langsamer gespeel en met hard klinkende Zoeloe-gesang vermeng is. Opvallend is dat die taal wat gebruik word vir die teks nooit Engels is nie. Die Afrikatale word liewer gebruik, maar ook Tsotsitaal, wat op Afrikaans gebaseer is. Kwaitopartytjies het hulle eie modestyl – geskakeerde tekstielhoede, sportklere met skitterende kleure en converse-stewels, wat van linne gemaak is.


Die Arabiese wêreld (Arabies: العالم العربي, al-ʿālam al-ʿarabī), of Arabiese state, bestaan tans uit 22 Arabiessprekende lande wat lid van die Arabiese Liga is. Hulle lê in die Midde-Ooste, Noord-Afrika en dele van Oos-Afrika; die gebiede strek van die Atlantiese Oseaan in die weste tot die Arabiese See in die ooste, en van die Middellandse See in die noorde tot die Horing van Afrika en die Indiese Oseaan in die suidooste. Die hedendaagse Arabiese wêreld het ’n gesamentlike bevolking van sowat 422 miljoen, van wie meer as die helfte onder 25 jaar oud is. In die voormoderne era was die Arabiese wêreld sinoniem met die historiese Arabiese emirate en kalifate. Arabiese nasionalisme het in die tweede helfte van die 19de eeu ’n aanvang geneem saam met ander nasionalistiese bewegings in die Ottomaanse Ryk. Die Arabiese Liga is in 1945 gestig om die belange van die Arabiese volke te verteenwoordig en veral om die politieke vereniging van die Arabiese state na te streef; ’n projek bekend as Pan-Arabisme. Die linguistiese en politiese omvangsbepaling van die term "Arabies" is gewoonlik belangriker as die genealogiese oorwegings.


Juliana Louise Emma Marie Wilhelmina van Oranje-Nassau (Den Haag, 30 April 1909 – Soestdijk, 20 Maart 2004) was vanaf 4 September 1948 tot 30 April 1980 die koningin van die Nederlande. Sy het onder andere die titels prinses van die Nederlande, prinses van Oranje-Nassau, hertogin van Mecklenburg en prinses van Lippe-Biesterfeld gehad. Juliana was getroud met prins Bernhard van Lippe-Biesterfeld en het vier dogters saam gehad, Beatrix, Irene, Margriet en Christina. Beatrix het haar in 1980 as koningin opgevolg. Sy staan in 1949 soewereiniteit aan Indonesië toe. Hierdie artikel is ’n saadjie. Voel vry om Wikipedia te help deur dit uit te brei.


Die Balk-dwergsitarien (Neolebias lozii) is 'n varswater vis wat voorkom op die Barotse vloedvlakte in die boonste gedeelte van die Zambezirivier. In Engels staan die vis bekend as die Banded neolebias. Die vis word 20 mm lank. Die vis verkies water met digte plantegroei en kom saam voor met klein baars, lampogies en ander klein vissies. Hulle vreet klein water organismes. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies A Complete Guide to the FRESHWATER FISHES of Southern Africa. Paul Skelton. 2001. ISBN 978-1-86872-643-1 Steindachner, F., 1894. Die Fische Liberia's. Notes Leyden Mus. v. 16 (núms. 1-2, Note 1): 1-96, Pls. 1-4. BioLib (en) Winemiller, K. O. & L. C. Kelso-Winemiller. 1993. Description of a new Neolebias (Characiformes; Distochodontidae) from the Upper Zambezi drainage of Zambia. Copeia 1993 (núm. 1): 112-116. http://fishbase.org/summary/Neolebias-lozii.html Hierdie artikel is ’n saadjie. Voel vry om Wikipedia te help deur dit uit te brei.


Die Tugela-moddervis (Labeo rubromaculatus) is 'n varswater vis wat voorkom in die Tugelarivier-stelsel. In Engels staan die vis bekend as die Tugela labeo. Daar is twee pare baarde om die mond. Die skubbe op die rug, voor die dorsale vin en op die pens en bors is klein. Die onvolwasse vis is silwer van kleur en slank. Die volwasse visse is olyf-grys met 'n goue-bruin skynsel op die skubbe. Die vis word tot 500 mm lank en die Suid-Afrikaanse hengel rekord is 1.95 kg. Die vis verkies om in diep poele en stadig vloeiende gedeeltes van die rivier te leef. Hulle vreet groen alge, detritus en diatome. Die visse migreer in skole stroomop gedurende die lente en somer om te broei. 'n Groot volume klein eiers word gelê en die klein vissies leef in vlak, stilwater. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies 'n Volledige Gids tot die VARSWATERVISSE van Suider-Afrika. Paul Skelton. 2001. ISBN 978-1-86872-643-1 FishBase


Neptunus se mane tel altesaam 14. Verreweg die grootste hiervan is Triton, wat op 10 Oktober 1846 deur William Lassell ontdek is, net 17 dae ná die ontdekking van Neptunus self. Meer as ’n eeu het verloop voordat die planeet se tweede natuurlike satelliet, Nereïde, ontdek is. Neptunus se mane is genoem na goddelike waterwesens in die Griekse mitologie. Triton is uniek onder mane met planetêre massa: Dit is onreëlmatig omdat dit in die teenoorgestelde rigting as Neptunus draai. Die tweede grootste onreëlmatige satelliet in die sonnestelsel, Saturnus se maan Foibe, is net 0,03% van Triton se massa. Triton is groot genoeg om ’n hidrostatiese ewewig te bereik het. Hy het ’n dun atmosfeer wat wolke en mis kan vorm. Beide die atmosfeer en die oppervlak van die maan bestaan hoofsaaklik uit stikstof met klein hoeveelhede metaan en koolstofmonoksied. Dit lyk of Triton se oppervlak redelik jonk is; dit is waarskynlik die afgelope paar miljoen jaar verander deur inwendige prosesse. Die temperatuur op die oppervlak is sowat 38 K (−235,2 °C).


Die Universiteit van Limpopo is 'n universiteit in die Limpopoprovinsie, Suid-Afrika. Dit is op 1 Januarie 2005 gestig met die samesmelting van die Universiteit van die Noorde en die Mediese Universiteit van Suider-Afrika (MEDUNSA). Die vorige instellings dien tans onderskeidelik as die Turfloop- en MEDUNSA-kampusse van die universiteit. Cyril Ramaphosa Frank Chikane Riah Phiyega, voormalige polisiekommissaris. Universiteit van Limpopo se webtuiste Hierdie artikel is ’n saadjie. Voel vry om Wikipedia te help deur dit uit te brei.


Proteaceae is die proteafamilie wat hoort tot die orde Proteales. Die familie is groot en kom meestal in die Suidelike Halfrond voor, veral Australië en Suid-Afrika. Wêreldwyd behoort daar 2000 spesies in 64 genera aan die familie waarvan 1300 spesies in Suid-Afrika voorkom via veertien genera insluitende die bekende genus Protea. Die veertien Suid-Afrikaanse genera bestaan uit ongeveer 400 spesies en tien van die veertien genera kom slegs in die Wes-Kaap, die winterreënvalstreek, voor. Sestig van die spesies in Suid-Afrika is bome. Proteaceae is bekend vir hul prag en rykheid en blom meestal in Wes-Kaapland aan die begin van die winter. Die Koningsprotea is Suid-Afrika se nasionale blom en is ook die amptelike embleem van Suid-Afrika se nasionale krieketspan. Spesies van die proteafamilie groei meestal in arm, suur, sanderige grond teen berghange en is aangepas by periodieke veldbrande. Wanneer te gereeld gebrand word, word hulle egter uitgeroei omdat hulle nie kans kry om saad te skiet nie. Die genera Protea en Faurea is die enigstes van die familie wat tot in Midde-Afrika voorkom en laasgenoemde het ook verteenwoordigers in Madagaskar.


Poësie (vanaf Grieks poiesis – ποίησις – wat "maak" of "skep" beteken, meer spesifiek, die skep van poësie) of digkuns (vanaf Latyn "dictâre" – wat "om op te skryf" of "om saam te stel" beteken, in Middelnederlands "dichten" - "om te dig") is 'n literêre kunsvorm wat van estetiese en ritmiese eienskappe of vermoëns van 'n taal gebruik maak – soos eufonie , klanksimboliek en metrum – vir die vooropstelling van betekenisse addisioneel tot, of in die plek van, prosaïes ooglopende betekenisse. Poësie het 'n lang geskiedenis en dateer terug na die Sumeriese Gilgamesjepos. Vroeë gedigte ontwikkel uit volksliedere soos die Sjinese boek van liedere, of uit die behoefte om mondelinge heldedigte oor te vertel, soos in die geval van die Sanskrit Vedas, Zoroastriese Gathas en die Homeroseposse die Ilias en Odussee. Pogings uit die oudheid om poësie te definieer, soos Aristoteles se Poëtica fokus op die gebruik van spraak in retoriek, drama, liedere en komedie.


Veldmaarskalk Jan Christian Smuts (Riebeek-Wes, 24 Mei 1870 – Doornkloof naby Irene, distrik Pretoria, 11 September 1950) was 'n vooraanstaande Suid-Afrikaanse en Statebond-staatsman, militêre leier en filosoof. Behalwe dat hy verskeie kabinetsposte beklee het, het hy ook gedien as die eerste minister van die Unie van Suid-Afrika van 1919 tot 1924 en van 1939 tot 1948. Smuts was die tweede kind van Jacobus Abraham Smuts (16 April 1845 – 25 Augustus 1914), later lid van die Kaapse Wetgewende Vergadering vir die kiesadeling Malmesbury, en Catharina Petronella (Philippina) Gerhardina de Vries (Mei 1845 – 13 Februarie 1902), 'n suster van ds. Boudewyn Homburg de Vries, destyds predikant van die NG kerk op Riebeek-Wes. Die stamvader van die Smuts-familie, Michiel Cornelis Smuts, het omstreeks 1692 na Suid-Afrika gekom uit Middelburg in Zeeland en vanaf 1786 het sy nasate in die Swartland geboer. Smuts se doopname kom van sy voorvader aan moederskant, Johann Christian Davel, 'n Duitser uit Bautzen, wat in 1734 na die Kaap gekom het, deur sy oupa Jan Christiaan de Vries, wat doopgetuie was en na wie Smuts vernoem is.


Die derde kabinet van genl. Jan Smuts was vanaf 17 Julie 1943 tot 26 Mei 1948 in Suid-Afrika aan bewind.


Nieu-Brittanje (Engels: New Britain, vroeër Duits: Neupommern) is die grootste eiland binne die Bismarck-argipel en behoort tot die eilandnasie Papoea-Nieu-Guinee. Die eiland is net oos van Nieu-Guinee en net suidwes van Nieu-Ierland geleë en maak deel uit van Melanesië. Dit is sedert 1966 in die twee provinsies Oos- en Wes-Nieu-Brittanje verdeel. Nieu-Brittanje het 'n bevolking van 513 926 in 2011 gehad en het 'n oppervlakte van 36 520 km². Die eiland skei die Bismarcksee in die noordweste van die Salomonssee in die suidooste. Die eiland is op 27 Februarie 1700 deur William Dampier vir Europa ontdek. Vanaf 1884 tot 1919 was die eiland deel van die Duitse kolonie Duits-Nieu-Guinee (Deutsch-Neuguinea) en is ná die Pruisiese provinsie Pommere genoem. Die kolonie is tydens een van die eerste veldslae tydens die Eerste Wêreldoorlog op 11 September 1914 deur Australiese magte aangeval en verower. Tussen 1920 en 1949 is die gebied deur Australië as 'n Volkebond-mandaat bestuur en ná die Britse Eiland Brittanje hernoem. Tydens die Tweede Wêreldoorlog is Nieu-Brittanje op 23 Januarie 1942 deur Japannese magte aangeval en tot 1944 beset.


Die Grystjeriktik (Parisoma layardi) is 'n endemiese algemene standvoël in Karoobossieveld, dorre savanne, kusruigtes en bergbossieveld in Lesotho. Die voël is 14 cm groot en weeg 14 - 16 gram. In Engels staan die voël bekend as Layard's tit-babbler Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1 BirdLife International (2012). "Sylvia layardi". IUCN Rooilys van Bedreigde Spesies. Weergawe 2012.1. Internasionale Unie vir die Bewaring van die Natuur. Besoek op 16 Julie 2012.AS1-onderhoud: ref=harv (link) Hierdie artikel is ’n saadjie. Voel vry om Wikipedia te help deur dit uit te brei.


Die Koningsterretjie (Thalasseus maximus) is 'n seldsame voël en besoeker die Kuneneriviermond en 'n swerwer verder suid aan die Namibiese kus. Die voël is 46 – 48 cm lank, 340 - 420 g groot met 'n vlerkspan van 1.3 m. In Engels staan die voël bekend as die Royal tern. In broeigewaad. In vlug. Swerm op 'n strand. Museum specimen Wikispecies het meer inligting oor: Thalasseus maximus Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1 BirdLife International (2004). Sterna maxima. 2006 IUBN-rooilys van bedreigde spesies. Internasionale Unie vir die Bewaring van die Natuur 2006. Verkry op 19 Oktober 2010. Hierdie artikel is ’n saadjie. Voel vry om Wikipedia te help deur dit uit te brei.


Die Gryskwikkie (Motacilla cinerea) is 'n voël en seldsame Palearkties-broeiende swerwer en word meestal gesien van November - April terwyl 'n paar al in die winter opgeteken is. Hulle kom gewoonlik een-een voor langs beboste strome. Die voël is 19 cm groot en weeg 18 gram. In Engels staan die voël bekend as die Grey Wagtail. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-926-7 BirdLife International (2012). "Motacilla cinerea". IUCN Rooilys van Bedreigde Spesies. Weergawe 2012.1. Internasionale Unie vir die Bewaring van die Natuur. Besoek op 16 Julie 2012.AS1-onderhoud: ref=harv (link) Hierdie artikel is ’n saadjie. Voel vry om Wikipedia te help deur dit uit te brei.


Die Volksrepubliek Toewa (Tiwaans: Тьʙа Arat Respuʙlika, Toewa Arat Respoeblika, Russies: Тувинская Народная Республика; 1921–1944), ook bekend as Tannoe Toewa, was 'n gedeeltelik erkende onafhanklike staat in die gebied van die voormalige protektoraat Toewa van die Russiese Ryk. Dit was ’n satellietstaat van die Sowjetunie en is nou die Republiek Tiwa in die Russiese Federasie. Die gebied waar die huidige Russiese republiek lê, het voorheen as Oerjanchai bekendgestaan. Tot 1911 is dit beskou as ’n ondergeskikte uitbreiding van Buite-Mongolië, wat weer deel was van China onder die Qing-dinastie. In 1911, die jaar van die Chinese Rewolusie, het die tsaar van Rusland ’n seperatistebeweging onder die Toewane begin. Op 15 Februarie 1912 het die plaaslike elite Toewa tot 'n onafhanklike land verklaar met die wens dat die opperste geestelike leier die staatshoof sou wees. In April 1914 het Toewa 'n protektoraat van Rusland geword en die Russiese administratiewe sentrum Belotsarsk (die huidige hoofstad Kizil) is gestig. Die Russe het Toewa nie as deel van Buite-Mongolië beskou nie.


Kgalagadi-vredespark is 'n uitgestrekte wildernis- en bewaringsarea in Suider-Afrika. Kgalagadi beteken plek van dors. Die park lê grotendeels in die suidelike Kalahariwoestyn. Die landskap bestaan uit rooi sandduine, yl plantegroei, hier-en-daar 'n boom, en die droë rivierbeddings van die Nossob- en Auobriviere. Die riviere vloei volgens oorlewering slegs eenkeer in 'n eeu. Water vloei egter ondergronds en verskaf lewe aan gras en kameeldoringbome wat in die rivierbeddings gedy. Die rivier mag gering vloei na groot donderstorms, terwyl die wild feesvier en na die rivierlopies stroom om hulle ewige dors te les. Die park omsoom die grens tussen Suid-Afrika en Botswana en bestaan uit twee aangrensende nasionale parke: Kalahari Gemsbok Nasionale Park in Suid-Afrika Gemsbok Nasionale Park in Botswana Die totale oppervlak van die park is 38 000 km². Ongeveer driekwart van die park lê in Botswana en 'n kwart in Suid-Afrika. Die hoofkamp van die wildtuin is by Twee Rivieren 26°28′20.6″S 20°36′41″O / 26.472389°S 20.61139°O / -26.472389; 20.61139, ongeveer 270 km van Upington en 950 km per pad vanaf Pretoria. Die park het 'n wye verskeidenheid natuurlewe.


Die Kalahariwoestyn is 'n uitgestrekte dorre tot halfdorre sanderige gebied. Dit is geleë in suidelike Afrika, met 'n oppervlakte van ongeveer 900 000 km², wat 'n groot gedeelte van Botswana insluit, en dele van Namibië en Suid-Afrika. Die omliggende Kalaharibekken se oppervlakte strek oor meer as 2,5 miljoen km². Die enigste permanente rivier is die Okavango. Dié rivier dreineer in 'n deltagebied wat uit moerasse bestaan en 'n ryke natuurlewe ondersteun. Daar bestaan ook antieke droë rivierbeddings – Omuramba genoem – dwarsoor die sentrale noordelike dele van die Kalahari wat poele water bevat tydens die reënseisoen. Die rivierbeddings is deesdae meestal weidingsareas waar minder wilde diere voorkom as vroeër. Daar was in die verlede 'n groot verskeidenheid diere soos olifante en kameelperde asook predatore soos leeus en jagluiperds. Kalahari is afgelei van die Tswanawoord kgala wat "groot dors", of "'n waterlose plek", beteken. Die Kalahari beskik nie oor enige standhoudende grondwater nie. Die Kalaharibekken is ’n vaag omlynde halfwoestyn wat op die hoogland van Suider-Afrika geleë is en wat strek van die Oranjerivier in die suide tot by die oorsprong van die Zambezirivier in die noorde.


Die torpedoboot het ontstaan nadat die torpedo suksesvol ontwerp en getoets is. Daar was egter onsekerheid hoe die wapen hanteer moes word en na 'n ondersoek het die Britse Vloot besluit dat spesiale bote gebou moes word om torpedo's te dra en af te vuur. Die torpedoboot was klein en vinnig met 'n lae profiel sodat dit minder sigbaar was en groter skepe kon ontduik en ook verras. Die eerste torpedoboot is in 1873 vir die Britse Vloot voltooi en was 25,6  m lank en het slegs 27 ton water verplaas. Dit het 'n topspoed van 19 knope gehaal en was aanvanklik Torpedo Boat No.1 genoem en later hernoem as HMS Lightning. Hierdie boot het beperkte seevaardigheidvermoë gehad. Ander vlote het gou besef dat hulle die slagskepe kon bedreig en kelder met torpedobote en verdere ontwikkeling van dié bote het vinnig gevolg. Torpedojaers is ontwikkel om torpedobote te kelder. An Illustrated History of Destroyers of the World. Bernard Ireland. Hermes House. 2010. ISBN 978-1-84476-866-0 Hierdie artikel is ’n saadjie. Voel vry om Wikipedia te help deur dit uit te brei.


Die Bennettse speg (Campethera bennettii) is 'n redelik algemene standvoël in breëblaarboomveld en savanne. Die voël is 22 – 24 cm groot en weeg 65 - 80 gram. In Engels staan die voël bekend as die Bennett's Woodpecker. Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-926-7 BirdLife International (2012). "Campethera bennettii". IUCN Rooilys van Bedreigde Spesies. Weergawe 2012.1. Internasionale Unie vir die Bewaring van die Natuur. Besoek op 16 Julie 2012.AS1-onderhoud: ref=harv (link) Hierdie artikel is ’n saadjie. Voel vry om Wikipedia te help deur dit uit te brei.


Die nasionale vlag van die Gefedereerde State van Mikronesië is op 10 November 1979 in gebruik geneem. Die vlag vertoon ’n ligblou baan met vier vyfpuntige sterre in die middel. In navolging van die Amerikaanse voorbeeld stel die vier sterre van die Mikronesiese vlag die vier eilande van die land voor. Die ligblou stel die Stille Oseaan voor. ’n Ontwerp soortgelyk aan die huidige is van 1965 gebruik vir die vlag van die Trustgebied van die Pasifiese Eilande. Destyds was Kosrae deel van Pohnpei en is die twee dus deur een ster voorgestel. Die drie ander sterre het Palau, die Marshall-eilande en die Noordelike Mariana-eilande, wat nie deel wou uitmaak van die federasie nie, voorgestel. Die vlag wat in 1978 aanvaar is, is in die kleure van die vlag van die Verenigde Nasies. Vlag van die Verenigde Nasies, 1947 tot 1965 Vlag van die Trustgebied van die Pasifiese Eilande, 1965 tot 1978 Vlag van die Verenigde State, 1944 tot 1986 Vlag van Chuuk Vlag van Kosrae Vlag van Pohnpei Vlag van Yap "Gefedereerde State van Mikronesië" (in Engels). Flags of the World.


Die Spoorvlerkkiewiet (Vanellus spinosus) is 'n skaars voël en swerwer. Die voël is 5 keer opgeteken in Noord-Namibië, Botswana, Zimbabwe en Mosambiek. Gewoonlik kom die voël voor in groot riviere en vloedvlaktes verder noord in Afrika. Die voël is 25 – 28 cm groot en weeg 135 - 175 gram met 'n vlerkspan van 75 cm. In Engels staan die voël bekend as Spur-winged Lapwing. 'n Spoorvlerkkiewiet in Beer-Sheva, Israel Eier Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-926-7 BirdLife International (2012). "Vanellus spinosus". IUCN Rooilys van Bedreigde Spesies. Weergawe 2012.1. Internasionale Unie vir die Bewaring van die Natuur. Besoek op 16 Julie 2012.AS1-onderhoud: ref=harv (link) Hierdie artikel is ’n saadjie. Voel vry om Wikipedia te help deur dit uit te brei.


'n Genusgroep, tak of tribus is 'n taksonomiese rang tussen subfamilie en genus, of 'n takson in die rang. Hierdie rang word gebruik om groot subfamilies verder op te deel. Hierdie artikel is ’n saadjie. Voel vry om Wikipedia te help deur dit uit te brei.


Die swartrugkwarteltjie (Turnix nanus) is 'n standvoël wat aan die suidkus van KwaZulu-Natal, Eswatini en verder noord kuslangs voorkom. Dit word ook in die onmiddellike binneland vanaf die noordkus van KwaZulu-Natal tot in sentraal-Zimbabwe aangetref. In Engels staan die voël bekend as die Black-rumped buttonquail. Die voël is tussen 14 – 15 cm groot en weeg tussen 40 – 60 gram. Hulle verkies vogtige grasveld, dikwels om watermassas en ook vogtige dele in heuwel- en bergwêreld om in te leef. Die voël se roep en sang is: ooooop-ooooop. Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1


Ekstra tyd in sport is die verlenging van 'n bepaalde wedstryd om 'n gelykopuitslag te vermy. Na afloop van so 'n gelykopwedstryd word die wedstryd met 'n vasgestelde aantal minute verleng in die hoop dat een van die spanne dit sal wen. As daar ná ekstra tyd nog steeds nie 'n wenner is nie word ander metodes gebruik om 'n uitslag af te dwing. Beseringstyd, in teenstelling met ekstra tyd, is die verlenging van 'n bepaalde wedstryd om te vergoed vir tyd wat verlore gegaan het tydens die mediese versorging van spelers op die veld. In sokker word verskeie variasies van ekstra tyd toegepas, soos die goue- en silwer-doel, maar sedert 2010 word daar eenvoudig twee keer 15 minute ekstra gespeel. As daar dan steeds nie 'n wenner is nie, word strafskoppe gebruik om 'n uitslag te verkry. Ekstra tyd word nie in rugby toegepas nie, maar beseringstyd van enkele minute (gewoonlik 5 ekstra minute per wedstryd) word soms toegelaat.


'n Vloeier is 'n stof wat aanhoudend vervorm, of vloei, onder toegepaste skuifspanning. Vloeiers is 'n onderafdeling van die fases van materie, en sluit vloeistowwe, gasse, plasmas en tot 'n sekere mate plastiese vastestowwe in. Vloeistof Hierdie artikel is ’n saadjie. Voel vry om Wikipedia te help deur dit uit te brei.


Die Tshwane-Universiteit vir Tegnologie (TUT) is 'n tersiêre opleidingsinstansie wat in Tshwane geleë is. TUT het in 2003 ontstaan nadat drie groot technikons saamgesmelt het, naamlik: Technikon Noord-Gauteng, Technikon Noord-Wes en Technikon Pretoria. Daar is meer as ses kampusse onder die naam Tshwane-Universiteit vir Tegnologie. Arcadia-kampus Kunste (Arts)-Kampus Ga-Rankuwa-kampus Nelspruit-kampus Pretoria-kampus (vroeër Technikon Pretoria) Polokwane-kampus Soshanguve-kampus (vroeër Technikon Noord-Gauteng (TNG) Witbank-kampus Die universiteit bestaan uit die volgende sewe fakulteite: Bestuurswetenskappe (Sluit in die TUT Besigheidsskool) Kuns en Ontwerp Ekonomie en Finansies Ingenieurswese en die Beboude Omgewing Geestesweetenskappe Inligting en Kommunikasie Tegnologie Wetenskap Om die leidende hoër onderwys-instelling met 'n entrepreneuriese etos te wees wat kennis en tegnologie bevorder, en professionele loopbaan-opvoeding van 'n internasionale standaard bied, wat relevant is vir die behoeftes en aspirasies van Suid-Afrika se mense. Arnold Vosloo, akteur. Dikgang Moseneke, Adjunk-hoofregter van die Konstitusionele Hof van Suid-Afrika. Elzabé Zietsman, sangeres en aktrise. Izak Davel, akteur, sanger, danser en model. Lutho John, akteur en TV-aanbieder.


Murat IV Ghazi (Ottomaanse Turks: مراد رابع, moderne Turks: IV.Murat; 26/27 Julie 1612 – 8/9 Februarie 1640) was van 1623 tot 1640 sultan van die Ottomaanse Ryk. Hy was bekend vir die herstel van die mag van die staat asook die wreedheid van sy metodes. Murat was die seun van sultan Ahmet I en Kösem Sultan. Hy het in 1623 aan die bewind gekom ná ’n paleis-sameswering toe hy sy oom Mustafa I opgevolg het. Hy was net 17 jaar oud toe hy sultan word. Sy ma het vir ’n lang tyd namens hom regeer. Ná opstande en ’n rebellie deur die paleiswag was Murat bang hy sou soos sy ouer broer, Osman II, vermoor word en het besluit om sy mag te laat geld. Hy het korrupsie probeer stopsit en alkohol, koffie en tabak in Istanboel verbied. Enigiemand wat die verbod verbreek het, is tereggestel. Hy het self saans die strate in burgerlike klere gepatrolleer. Hy was ’n groot, lang en dapper man wat self sy leërs aangevoer het. Murat IV, wat alkohol verbied het, is in 1640 dood aan sirrose van die lewer.


'n Eenheidspatroon (kortweg patroon) van 'n vuurwapen omvat alles wat nodig is om 'n skoot af te vuur. Dit sluit in die koeël (punt), die kruitlading, die slagdoppie en die patroondop. 'n Patroon wat baie kleiner koeltjies bevat word 'n haelpatroon genoem en word hoofsaaklik vir die jag van klein wild gebruik. Hierdie artikel is ’n saadjie. Voel vry om Wikipedia te help deur dit uit te brei.


Die jaar 2028 sal 'n skrikkeljaar wees wat volgens die Gregoriaanse kalender op 'n Saterdag sal begin. Dis sal die 28ste jaar van die 21ste eeu n.C. wees. In teenstelling met gewone jare sal die jaar 366 dae en 'n 29 Februarie hê. 25 Mei – Hemelvaartsdag. 26 Junie – Die asteroïde 2001 WN5 steek die Aarde op ongeveer 250 000 kilometer verby. 21 Julie – Die Olimpiese Somerspele 2028 begin in Los Angeles, Verenigde State. 6 Augustus – Afsluiting van die Olimpiese Somerspele 2028. 22 Augustus–3 September – Die Paralimpiese Somerspele 2028 sal gehou word. Oktober – Die 11de T20I-wêreldbeker word in Australië en Nieu-Seeland aangebied.


TLU SA is 'n landbou-organisasie met takke dwarsoor Suid-Afrika. Voor die jaar 2000 het die organisasie as die Transvaalse Landbou-unie bekend gestaan en slegs die Transvaalse boere bedien. Die TLU SA is tans die oudste landbou-organisasie in Suid-Afrika, wat steeds voortgaan soos wat hy gestig is. Die Transvaalse Landbou-Unie is in 1897 in die ou Transvaal gestig. Die unie het die Tweede Vryheidsoorlog (Anglo-Boereoorlog) oorleef, en was na die oorlog instrumenteel in die stigting van die Suid-Afrikaanse Landbou-unie (SALU) wat 'n oorkoepelende landbou-organisasie geword het waar ander provinsiale landbou-unies ook in verteenwoordig kon word. Dwarsdeur al die verwikkelinge wat die geskiedenis opgelewer het, het TLU SA staande gebly en die belang van sy lede, die landbouers, bly beskerm: deur die Rebellie van 1914, deur die twee wêreldoorloë, ten spyte van verskeie regeringsveranderings in Suid-Afrika en die politieke turbulensie wat dikwels daarmee gepaard gegaan het. Die grootste toets vir TLU het egter gekom in 1994 en die tydperk direk daarna. Na die inwerkingstelling van die nuwe bedeling het die nuwe maghebbers die land in nuwe provinsies opgedeel.


Die nasionale vlag van St. Kitts en Nevis is op 19 September 1983 amptelik in gebruik geneem. Die vlag vertoon ’n diagonale swart baan met geel fraaiings van die onderkant van die vlagpaalkant na bo aan die wapperkant met twee vyfpuntige wit sterre in. Die boonste driehoek is groen en die onderste driehoek is rooi. Daar word dikwels aangevoer dat die twee sterre die twee eilande verteenwoordig, maar die sterre staan eintlik vir hoop en vryheid. Verder stel groen vrugbaarheid voor, rooi stel die onafhanklikheidstryd voor, swart stel die Afrika-herkoms voor en geel stel die sonskyn voor. Hoewel die vlag van die Pan-Afrika kleure gebruik maak is die betekenis van die kleure nie dieselfde as in die vlae van ander Afrika-lande nie. Vlag van St. Kitts-Nevis-Anguilla, 1967 tot 1983 Vlag van St. Kitts-Nevis-Anguilla Vlag van Nevis Vlag van die Goewerneur-generaal. Die woorde "Country above self" verskyn in die lint. (en) St. Kitts en Nevis by Flags of the World. URL besoek op 22 Mei 2019. (en) Carol P. Shaw (1992). Flags. Glasgow: HarperCollins.


Halikarnassos Halikarnassos, nou Bodrum Halikarnassos (Ἁλικαρνᾱσσός — Halikarnassós of Ἀλικαρνασσός — Alikarnassós, moderne Bodrum) was 'n antieke Griekse stad aan die suidweskus van Karië, Anatolië (Klein-Asië), geleë op 'n aanskoulike, voordelige ligging, aan die Keramiese Golf, (Golf van Kos, Golf van Gökova). Dit was die ligging van die Beleg van Halikarnassos, tussen Alexander die Grote en die Persiese ryk. Die stad was aanvanklik beperk tot die klein eiland Zephyria, na aan die kus, waar tans die groot Bodrumkasteel (Kasteel van Sint Petrus) staan, wat in 1404 deur die Ridders van Rhodos gebou is; met verloop van tyd is hierdie eiland egter by die vasteland aangesluit, en het die stad uitgebrei ten einde Salmakis in te sluit, 'n ouer stad van die Lelegers en Kariërs.


Die term Franse Rewolusie verwys na die tydperk tussen 14 Julie 1789 en 9 November 1799 in Frankryk toe Republikeinse magte die absolute monargie afgeskaf het. Die oorgang in 'n republikeinse staatsvorm, die Eerste Franse Republiek, het gepaard gegaan met die skeiding van staat en kerk, die afkondiging van talle regte soos die reg op persoonlike vryheid, pers- en meningsvryheid en die gelykheid van alle burgers voor die wet. Met die beginsel van die volksoewereiniteit is 'n grondwet met regspligte waaraan die staat moes voldoen, 'n onafhanklike regstelsel, algemene stemreg, regverdige belastingwetgewing, beroepsvryheid en ander regte ingevoer. Die rewolusionêre tydperk in Frankryk is egter ook gekenmerk deur willekeurige geweld, wat in die terreur onder Maximilien Robespierre 'n bloedige hoogtepunt bereik het. Hoewel die republikeinse staatsvorm in Frankryk eers in 1871 gevestig is, was die Franse Rewolusie een van die ingrypendste historiese omwentelings, nie net vir Frankryk en Europa nie, maar die hele wêreld. Die verreikende gevolge wat dit vir die Westerse beskawing ingehou het, lê ingekerf op menige terreine wat wissel van die staatkundige tot die maatskaplike en ideologiese.


Gustave Albin Whitehead (gebore Gustav Albin Weisskopf; 1 Januarie 1874 – 10 Oktober 1927) was 'n lugvaartpionier wat van Duitsland na die Verenigde State geëmigreer het waar hy sweeftuie, vlieënde masjiene en enjins tussen 1897 en 1915 ontwerp en gebou het. Omstredenheid rondom gepubliseerde verhale en Whitehead se eie bewerings dat hy in 1901 en 1902 verskeie kere suksesvol met 'n aangedrewe masjien gevlieg het, wat die eerste vlugte deur die Wright-broers in 1903 gedoen het, voorafgegaan het. Baie van Whitehead se reputasie berus op 'n koerantartikel wat geskryf is as 'n ooggetuieverslag en beskryf sy aangedrewe en volgehoue vlug in Connecticut op 14 Augustus 1901. Meer as honderd koerante in die VSA en regoor die wêreld het gou inligting uit die artikel, herhaal. Verskeie plaaslike koerante het ook berig oor ander vlugeksperimente wat Whitehead in 1901 en daaropvolgende jare gemaak het. Whitehead se vliegtuigontwerpe en eksperimente is beskryf of genoem in Scientific American-artikels en 'n 1904-boek oor industriële vooruitgang. Sy openbare profiel het egter ná ongeveer 1915 vervaag, en hy het in 1927 in relatiewe onbekendheid gesterf.


.gd is die agtervoegsel van domeinname vir webtuistes in Grenada. Lys van Internettopvlakdomeine ISO 3166-2:GD IANA se whois-gegewens vir .gd


Die litas (ISO-kode LTL, meestal afgekort as Lt; meervoud litai of litų) was tot 31 Desember 2014 die geldeenheid van Litaue. Dit was opgedeel in 100 centų (genitief; die nominatief meervoud is centai in Litaus). Die litas is vir die eerste keer in 1922, ná die Eerste Wêreldoorlog, ingevoer toe Litaue sy onafhanklikheid van die Sowjetunie verklaar het, en is op 25 Junie 1993 heringevoer nadat die Sowjet-roebel, wat tydens die besetting van Litaue as amptelike betaalmiddel gedien het, tydelik deur die Litause talonas as 'n oorgangsgeldeenheid vervang is. Die naam is, net soos in die geval van die Letlandse lats, van die landsnaam afgelei. Tussen 1994 en 2002 was die litas teen 'n vaste wisselkoers van 4,00 litas aan die Amerikaanse dollar gekoppel. Daarna is 'n vaste wisselkoers van 3,4528 Lt met die Europese geldeenheid Euro ingestel. Daar is oorspronklik beplan om die Litas vanaf 1 Januarie 2010 met die Euro te vervang, tog is hierdie omskakeling as gevolg van Litaue se destydse inflasiekoers en die internasionale ekonomiese krisis na die nuwe datum 1 Januarie 2013 verskuif.


Waterkrag, hidrouliese krag of hidrokrag is die krag wat afgelei word vanaf die energie in vloeiende water, wat aangewend kan word vir gebruiklike doeleindes. Voor die wye beskikbaarheid van kommersiële elektriese krag, was waterkrag gebruik vir besproeiing, en die aandryf van verskeie masjinerie, soos watermeule, tekstiel masjiene, saagmeule, skeepsdokhyskrane, en huishoudelike hysbakke. Hierdie artikel is ’n saadjie. Voel vry om Wikipedia te help deur dit uit te brei.


Die !Kheis Plaaslike Munisipaliteit is een van die plaaslike munisipaliteite in die ZF Mgcawu-distriksmunisipaliteit in die Noord-Kaap, Suid-Afrika. !Kheis is 'n Khoinaam wat beteken "plek waar jy leef, of 'n tuiste". Daar is ook Kheis, 'n (ander) nedersetting in die Kamiesberg Plaaslike Munisipaliteit. Nedersettings in die munisipaliteit: Boegoeberg Gannaput Groblershoop (setel) Grootdrink Kenhardt Wegdraai (en) South African Languages - Place names


Die Xhariep-distriksmunisipaliteit is een van die 5 distriksmunisipaliteite van die Vrystaat. Die setel van die munisipaliteit is in Trompsburg. Eweveel inwoners in die munisipale gebied is Afrikaans- en Sothosprekend (37,1% elk). Die munisipaliteit se kode is DC16. "Xhariep" (Gariep) is Griekwa vir die Oranjerivier. Die munisipaliteit word begrens deur: Lejweleputswa (DC18) in die noorde Mangaung in die noorde die koninkryk van Lesotho in die ooste Joe Gqabi (DC14) in die suide Pixley ka Seme (DC7) in die weste Frances Baard (DC9) in die noord-weste Die munisipaliteit bestaan uit die volgende plaaslike munisipaliteite: Bethulie Edenburg Fauresmith Goedemoed Korrektiewe Sentrum Jacobsdal Jagersfontein Koffiefontein Luckhoff Oppermansgronde Petrusburg Rouxville Trompsburg Smithfield Springfontein Gariepdam Zastron Die volgende statistiek is van die sensus in 2001. Verkiesingsuitslae vir die munisipaliteit in die Suid-Afrikaanse munisipale verkiesing van 2021. Bevolking 18 en ouer: 82 604 [61.07% van die totale bevolking] Totale stemme: 31 088 [31.85% van die totale bevolking] Stempersentasie: 52.15% van die persentasie van die stemgeregtigdes Xhariep-dm webblad Munisipale Afbakeningsraad Geargiveer 26 April 2009 op Wayback Machine StatsSA sensus 2001 blad Geargiveer 12 Desember 2005 op Wayback Machine OVK 2004 verkiesingsuitslae


Die Gert Sibande-distriksmunisipaliteit (voorheen bekend as die Oosvaal-distriksmunisipaliteit) is een van die 3 distriksmunisipaliteite van Mpumalanga. Die setel van die munisipaliteit is in Secunda. Die meeste inwoners in die munisipale gebied is Zoeloesprekend. Die munisipaliteit se kode is DC30 Die munisipaliteit word begrens deur: Nkangala (DC31) in die noorde Ehlanzeni (DC32) in die noordooste die Koninkryk Eswatini in die ooste Zululand (DC26) in die suidooste Amabjuba (DC25) in die suide Thabo Mofutsanyana (DC19) in die suidweste Fezile Dabi (DC20) in die suidweste Sedibeng (DC42) in die weste Die munisipaliteit bestaan uit die volgende plaaslike munisipaliteite: Die volgende statistiek is van die sensus in 2001. Verkiesingsuitslae vir die munisipaliteit in die Suid-Afrikaanse algemene verkiesing van 2004. Bevolking 18 en ouer: 517 104 [57.46% van die totale bevolking] Totale stemme: 319 593 [35.51% van die totale bevolking] Stempersentasie: 61.80% van die persentasie van die stemgeregtigdes Gert Sibande-dm webblad Geargiveer 20 Julie 2011 op Wayback Machine Munisipale Afbakeningsraad Geargiveer 26 April 2009 op Wayback Machine StatsSA sensus 2001 blad Geargiveer 12 Desember 2005 op Wayback Machine OVK 2004 verkiesingsuitslae Geargiveer 16 Mei 2006 op Wayback Machine


UTC-04:00 is een van die tydsones wat in die westelike halfrond gebruik word. Die mees oostelike punt van die sone lê in sentraal-Brasilië; die mees westelike punt aan die kus van die Juan Fernández-argipel (Chili). Aruba en die voormalige Nederlandse Antille lê in die sone. Die tydsone is dus naas UTC+1 een van die twee tydsones van die Koninkryk der Nederlande. Venezuela verlaat op 9 Desember 2007 hierdie tydsone en stel die unieke sone UTC-4:30 in werking.